text:
Hkrismat Mungga, Madu A Shaning 2011
Anhte a Hkrismat: Nachying Kabu Gara Mai Ai Padang Shiga
Luka 2: 8-20
“Dai majaw lamu kasa gaw, Hkum hkrit myit; yu mu, masha nlang a matu nachying kabu gara mai ai shiga, ngai nanhte kaw gun sa ring ngai; daini na nhtoi hta Hkye Hkrang la ai wa Hkristu ngu ai Madu gaw, Dawi a mare e nanhte a matu shangai wa sai.” Luka 2:9-10 .
I. Gahpaw:
Dai ning kalang bai Hkrismat aten du wa ra ai. Anhte a mungdan kata na kahtawng ningchyawng buga shara shagu hta e “maigan hpyen laba shang wa ai” majaw sinat nsen, majan byin nga ai. Hprawng yen shakram da sai dai lup dai hpang, jadip jahpang ga mung sawa ndang hte nat ni, lup wa kawng zawn sharat katsi rai nga ai. Hpyen yen tsin yam masha ni mung jam jau jam hkau rai, hkrap ngu hkrap ngoi hte rai nga ai. Shawng lam majan pa na share shagan ni mung n yup n sha hpyen hpe ninghkap gasat nga nga ai. Mare kaba hte maigan nga Jinghpaw Wunpawng sha ni rai jang gaw “pu-gang sin machyi, nrung ganga baw gara” rai ladat shaw jawm karum shingtau nga ai. Yawng mung myit tsang ai hte hkrit kahpra let raitim, Hkrismat hpe lai amyu myu hkap tau la nga ga ai. Yawng gaw “kabu hpa shiga” hpe madat nga let Karai Kasang a mauhpa amu hpe ala nga ai ladaw re. “Karai Kasang gaw tengman ai majan hta lawm nhtawm me anhte hpe padang jaw nga ai sakse shiga ni tsun n ma htai n dang hkam la nga ga ai.” Luka a wuhpawng mung maigan Roma hpyen ni Palestina hpe shang zing la ai majaw shinggyim-mung masa n sim n sa kabrawng nga ai ladaw “Hkristu shangai wa ai lam gaw masha nlang a matu nachying kabu gara mai ai shiga” re nga lamu kasa Gabriela sagu rem ni kawn htawn ndau wa sai. Dai anhte J.W. sha ni yawng a matu Kabu Gara Shiga gaw “mungkan a n hkru ai hpyen hpe gasat ai Awng Padang Shiga Kaba” nan rai nga ai lam hpe ninggun la na rai nga ai.
II. Hkrismat Lachyum: Anhte A Kabu Gara Lam Kaba Shagyit Pawt
“Hkrismat” ngu ai hpe Uropadan na hkristan ni shamying hpang wa masai. Tim, Hkristu a shangai nhtoi hpe gaw shawng na hpung kawa, Alexandria na Clement, Chrysostom, Bishop Liberius ni December 25 ya shani hpe masat nna galaw wa sai. Anhte ni a matu “Christmas (Hkrismat)” gaw tsatsam ga rai nna lachyum lam n la nga ai. Raitim, hkristan sasana lu ai 1877 ning kaw nna gaw Hkrismat hpe shaning shagu dingden na nga ga ai. Christmas ngu ai ga gaw Inglik ga shaga mungdan hta Christesmasse, Christ’s Mass ngu ai re. Hkristan mungdan ni yawng hta “Hkristu a shangai nhtoi” ngu ai lachyum rai nga ai. Europe panglai zunlawng mungdan ni hta gaw “Yule Day- Christmas hpara nhtoi,” bai, German hte Switzerland mungdan hta gaw “Chyoi Pra Shana” ngu masat galaw ma ai. Christmas gaw grai si si re ai ma kaji prat hte tsawm htap lam zawn rai nga ai. Luka laika hta “dai shinggyim ma chyangai” shangai sa wa ai lam gaw “masha nlang a matu nachying kabu gara mai ai shiga” (2:10) rai nga ai. Anhte J.W. sha ni a ningpawt labau hta mung “shangai” wa ai lam gaw ninggawn tawa hte shinggyim masha yawng mayawng prat pra wa na gindai kanu “shagyit pawt ninghpang” rai nga ai. Dai ning na “Hkrismat gaw anhte J.W. sha ni a matu mung Kabu Gara Lam Kaba Shagyit Pawt, daju” rai nga ai hpe shadum ya nga ai.
III. Chrismat hte Maigan ni Magra Zing Da Ai Palestina
Tsaw ra ai nu wa, hpu nau ni e Yesu shangai wa ai lam hpe anhte hkrak kraw dung sindai gindun let shara jaw lu na matu gaw dai Luka madi madun ai “Yesu shangai ai aten ladaw na Palestina mung a shinggyim-mung masa labau” hpe chye na ra nga mali ai. Mahkawn nkau ni hta “mungkan grai simsa ai aten ma Yesu shangai wa sai” nga ai. Kaja wa tsaban 1 Palestina gaw “seething cauldron: prut kaprawk nga ai hpunlum di kaba” a n yun bu nga ai ladaw rai nga ai.
Labau hpe yu yang wa Palestina hpe Greek hpyen jaubu kaba Alexander wa tsaban 4 BC hta dang la kau nna Chyoi Pra Mung hpe Greek htung hte shachyen bang ya sai. Shi 323 BC hta si mat sai hpang gaw, Palestina hpe shawng gaw Egutu a uphkang ai npu hta (323-142BC) du hkra rai nga ai. Dai hpang Asuri ni bai (BC 200-142) kaw na Yuda mung tsaw myu tsaw ni Yuda mungdan hpe awmdawm gasat la ai ladaw (142-63 BC) du up wa sai. Dai Yuda awmdawm mung gaw Roma hpyen jaubu kaba Pompey wa dang la kau nna Roma Hkawseng kata up bang wa sai (63 BC). Shaloi, Herod wa gaw Roma a madi shadaw ai hte BC 37 hta Yuda ni a hkawhkam bai tai wa sai. Shi gaw Idumean sai lawm- Yuda sai n jet ai, shi a n hkru mazut ai lam, hkangse, kang hte dip kamyet ai majaw Yuda masha law law wa n hkap la masai. Grau nna, Palestina mung hta Hkalade hte Roma hkung ni hpe jashawn bang ai majaw Yuda masha ni mung bra ayai, hprawng yen ai lam ginrun byin wa sai. Shi BC 4 ning hta si ai hpang gaw gumlang ai sumbrum sumbraw wa htaw nang le nang kapik kapawk byin wa ai gaw laja dik AD 66 hta Yuda majan kaba byin ai kaw du du rai wa sai.
Ningrai, maigan, hpyen lai hte Roma wa Palestina hpe magra kau ai gaw akyu lam loi li nga ai raitim, shanhte gaw Yuda mung shawa gumshem sat nat lam, makam masham lam hpe awu asin asawng asang di ai lam, damya mya hpya lu hpya sha ai lam, jahten sharun ai lam, num ma roi rip ai lam, hkang se n bang lu ai matsan dinghku ni hpe masha mayam shayam ai amu shabyin ai mara lu nga ai. Yesu shangai ai aten Herod wa gaw Yuda mung hpe up nga ai. Shi hpe ninghkap ni hpe ladu lai n ju n dawng nna Yuda mung tsaw myu tsaw ni hpe mung shamyit shatsai shakut wa sai. Shi aten Yuda ni Roma asuya hpe ninghkap ai gumlang ai lam gaw majan hku nan rai nga ai. Shi si ai hpang, Yesu shangai sai aten, Roma ni gaw Yuda sun hkauna ni hpe majoi kashun la, manu loi li mayun jaw magra la di wa sai. Tinang a hkau na bai mahkyu ai ni mung lamu ga madu hpe “kang, hkanse hte htamshi hta lai nna dai hte bung pre ai manu” jaw nna hkam la shangun sai. Dai hta n-ga, maga mi gaw “lamu ga hkraw” hte “anan hta akan” hkrum sai. Lamu ga wang kaba ba lu ai ni bai rai yang gaw kaji kajaw sun hkauna galaw ai ni hpe jahkrit shama wa nna shanhte gaw gumlang rangrut masha ni tai wa sai. Dai rai, teng pang majan gaw lusu ai Yuda hte tara maigan ni hpe ninghkap wa sai. Roma asuya ni bai rai yang mung, ndai kasu kabrawng ai lam hte gumlang ai lam ni hpe Herod si ai hpang maja galaw wa sai: Yuda 3000 hpe hpara jawng rapdaw e nan jeyang sat kau nna htingnu na talent-400 hpe mung gasat mya la kau ya masai, hte Yuda gumlang 2000 hpe mung jen sat masai. Ndai shinggyim-mung masa kasu kabraw ai lam a Rudi gaw “tara maigan hpyen ni” Palastina hpe kaup zing la ai lam a majaw rai wa sai.
Luka gaw ndai shinggyim-mung masa n zim ai lam: hkawseng magam, mungup magam, mungdu, lusu, matsan, myu hte kahtawng ningchyawng, Yuda hte tara maigan, hpyen la hte mung shawa, madu hte mayam, anum ala gin hka ai prat, sagu rem prat hte arang madu lai, majan hte hpyen hte simsa lam kamyet shakut ai, Roma gaw simsa lam, kabu hpa shiga, mungkan a madu, yawng mayawng a Karai re nga langkang shabam nga ai aten “Hkristu shangai wa ai lam gaw masha nlang a matu nachying kabu hpa shiga rai nga ai” nga sai.
IV. Luka a Kabu Gara Shiga Laika na Hkrismat
Luka laika na “Christmas” gaw anhte yawng hti nna chye sai, “shi gaw shadang sha alat shangai wa sai; nbat hte kayawp nhtawm, ushat wakang hta kaleng tawn da wu ai; kaning rai n me law, manam jarawp hta shanhte a matu nga shara n nga ma lu ai” nga ai (Luka 2:7). Bai, Luka 2:12 hta mung, “… ma chyangai langai mi nbat hte ushat wakang hta kaleng taw nga ai gaw, nanhte mu na marin dai” nga ai. Kaja wa nga yang ndai Hkristu a shangai wa ai lam gaw dai aten na Kehta Hkawhkam Agustu a Roma Hkawseng mungdan, Asuri mungdaw up wa Kureni, Yuda hkawhkam gaw Herod a aten na Yuda masha ni a grit nem dik ai shinggyim prat maka hte grau nna Yosep yan Mari a dinghku prat hpe madi madun ya nga ai.
1. Nbat hte ma chyangai hpe kayawp da ai. Dai gaw anhte chye na ai nbat n rai, tsup ni achyen achya, jinghpa zawn re nba tingyan, ma chyangai kayawp sumpan hte ahkyen kayawp da ai (bands of cloth- NRSV) hpe mu lu ai. Ma chyangai hpe chyawm gaw dai jinghpa zawn re tsup ni hte sha ram ram ahkyen hkrai ahkyen kayawp da masai. Shaloi, Mari yan Yosep, bai, jinghku ni shangai na tau chye tawn ai raitim, nbat, hpun nba kaja n lu hkyen lajang ai hpe mu lu ai. Ndai gaw “ladu lai matsan grit nem ai prat” hpe madi madun nga ai.
2. Ma chyangai hpe wushat wakang, wushat kawk, dusat wulawng e shara jahkrat ya ai hpe mu lu ai. Mungkan hta grit nem dik ai ni pyi kadai “wulawng hte wushat wakang” e shangai sa wa na ma hpe shara jaw ai n nga ga ai. Hpyen majan aten anhte a manang wa hpe “N-gumla ginsup pa” e shangai wa sai. Anhte a kasha langai hpe “gumhpraw hkoi nna” tsirung e shara jaw shangai wa sai. Hkristu a shangai wa ai lam gaw mungkan masha ni masat da ai masha madang lakang a nem dik ai shinggan na madang (outclass, outcaste) rai nga ai. Mungkan shinggyim masha ni “roi n ra shagrit kau hkrum ai shinggym prat, madang, atsang” hpe madun dan nga ai. Dai wuhpawng a shagrit, shinggang, myi npu ladi n mu yu shalai kau ai jasat” hpe hkam mana sha ai lam rai nga ai.
3. Jarawp e shara n nga ai lam. Manam gawk, manam jarawp ngu ai gaw lawu tsang masha ni manu hpa hpa hte let nhprang hkring sa na shara re. Raitim, lapran tsang hte lahta tsang madang manam shara hotel ni n nga ai gaw n nga ai. Dai hpe yu yang, lahta tsang manam shara n tam ai sha yup jarawp daram sha dang di lu ai lam hpe mu lu ai. Anhte ni bu grai hkawm na ga ai, kadai mung yawm dik gaw “jarawp n re, lapran tsang manam nta” yup ai hkrai re. Raitim, moi Hpakant lam hkan gat dut ai ni gaw “jarawp hkan” lana mi shalai yang shalai hku nna nga sai. Ndai hta “grit nem dik ai shinggyim prat madang” hpe madun dan nga ai.
Hkristu shangai chyinghkai sa wa ai lam: “matsan dik prat, nem dik shagrit kau hkrum ai prat hte grit nem dik ai prat madang” gaw Roma hte tara maigan uphkang nga ai prat na grit nem dik ai Yuda ni a prat hpe madun da nga ai. Shinggyim myit hku nga yang, ndai lam gaw Karai Lata la ai amyu Yuda amyu a matu mung “kaya hpa, arawng sum hpa, yawn hpa, myit kaji hpa, maroi n ni masin n si, myit n dik hpa hkrung tim si ai hte bung ai prat hpe madun dan nga ai.” Grau nna, Hkawhkam Dawi a amyu matu Yosep a matu gaw dai mabyin gaw “myiman shaka ya ai ladu lai yawn hpa, kaya kahpa nan” n rai ni? Yosep yan Mari a matu mung dai mungkan hta “kumla n kaja ai lam n rai ni? Raitim, Luka gaw dai Hkristu shangai wa ai lam gaw “nachying kabu gara mai ai shiga” she rai nga ai nga ai. Hpa majaw nga yang, shangai wa sai ma chyangai ahkang aya amu hte aya gaw: 1) Hkyela Ai Wa (Savior), 2) Meshia hte 3) Madu (Lord) rai nga ai. Roma ni gaw mungkan masha a kabu hpa shiga; hkye madu, simsa lam, karai nga tim, Hkye la ai amu, simsa lam, kabu hpa, shalawt ai amu n galaw ai hpe madi madun nga ai. Dai kabu hpa masu daru magam hpe gasat padang dip kau ai shiga “nachying kabu gara mai ai shiga” rai nga ai.
V. Kadai Ni a Matu Nachying Kabu Gara Mai ai Shiga Rai Na?
1. Dai Sagu Rem Ai Ni a Matu ( Luke 2:8-20)
Dai sagu rem ni kaw lamu kasa Gabriela langai dan pru nna gun sa ya ai shiga re. Shanhte gaw Yuda nam mali kaba ni hta sagu ni hpe shana na ladaw yu mada, rem sin nga ai ni re (2:8). Shanhte gaw sagu rem ai, sagu sin ai amu madung chye ai. Shana na ladaw hta grau nna sagu ni hpe yu sin nga ai hpe yu yang shanhte gaw shabrai la n chyang tim, sadi dung kangka ai hpe mu lu ai. Lama wa lusu sahti ni rai yang gaw sagu ni hpe lauban ni nan shana n yup n sha gaw n sin ga ai. Anhte ni mung nga dumsu rem ga ai, shani pyi nta madu ni n rem ga ai. Nchyang she shap nna rem ga ai. Ndai hpe yu yang ndai sagu rem ni gaw, matsan masha, nam masha, gumhpraw jaw nchyang, ya lu ya sha masha atsang, hpaji kata ni, ninggun arang hte kanbau ai ni rai nga ai hpe mu lu ai. Mare kaba masha n re ai hta, nam mali hkan sagu rem gwi ai marai rawng ai hpe mu lu ai. Nam mali na matse labye ni hpe n hkrit n tsang rai, sagu ni hpe asak apnawng makawp maga ai ni re hpe mung mu lu ai.
Karai Kasang hpe hkrit hkungga ai sagu rem ni (2: 9, 15-18); Ndai kaw lang da ai hkrit myit- Phobeomai gaw- Karai Kasang hpe hkrit ai, nawku hkungga ai, hkungga jaw ai, hkungga lara di ai (Ehpe. 5:33) lachyum she rai nga ai. Dai Me Phobeomai, hkum hkrit myit (Luke 2:10) hta shanhte gaw Karai Kasang kaw nna lamu kasa dan pru wa ai hpe chye nna nhtan gwi, ga tsun htan na n gwi, la ma ma hkrang shadan na n gwi let – hkrit kaba hte hkrit nga ma ai (2:9) madaw rai nga ai hpe mu lu ai.
Kam Sham ai hta Myit Hkrum nna Madat Mara Amu Shachyen Ai Sagu Rem ni (2:15-18). Lamu kasa Gabriela ni shana ai Kabu Gara Shiga-dai hkye madu shangai ai lam hpe na la nna kam sham ai hpe mu lu ai. Dai hpe yu yang shanhte gaw shawng kaw na Karai Kasang hpe kam sham nna Hkye madu shangai na lam hpe mung kam sham nga ai ni re hpe mu lu ai. Lamu kasa ni wa mat ai hte maren, “law anhte ya nan Belehem de sa nna dai byin ai lam hpe sa yu ga (NRSV)” nga nna Mari yan Yosep hte ma chyangai hpe mung sa yu masai (2:15-15). Dai hpe yu yang shanhte gaw “makam lam hta myit hkrum ai, madat mara lam hta myit hkrum ai, dai kabu hpa lam amu hta myit hkrum ai hpe mu lu ai.” Dai rai, shanhte a amu a majaw “na mana masha ni mau ma ai” (2:18; cf Re 13.3), mau shakawn shagrau, mahkung ya masai, Yuda 16 nga, ka da ai.
2. Masha Nlang A Matu (Luke 2:10b)
Luka gaw dai “Nachying Kabu Gara Mai ai Shiga” gaw masha nlang a matu nga nna ningdat da ai. Kaja wa nga yang Roma aten na “Kabu Gara Shiga” ngu ai gaw uphkang ai ni a hpyen majan padang shiga rai nga ai. Dai gaw, “Roma Awng Padang” hpe alak mi tsun shagrau ai aga madaw rai nga ai. Dai aten na “Kabu Gara Shiga” gaw Roma ni a awng padang lam chyu sha rai nna, shanhte chyu sha lang ai aga mung rai nga ai. Maga mi gaw, awng padang ngu ai gaw kaga amyu ni a matu n re. Grau nna Roma ni uphkang npu taw ai amyu; masha zazai, Yuda, Hkristan hte sinpraw masha ni a matu n rai nga ai. Roma ni a Kabu Gara Shiga gaw matut nna, Agustu a Shangai Nhtoi; yawng mayawng a ninghpang, grau mai kaja ai pyaw hpa lam snr akyu lam ngu shagrau sha a ai aya rai nga ai. Yuda nawku htung hta gaw Yuda ni chyu sha Karai Kasang lata la ai amyu, Meshia bai du sa na hpe myit mada ai amyu nga nhtawm me kaga amyu ni hpe gaw “tara maigan, matsat shabat, awu asin, yubak lu ai ni, sai n san seng ai ni, labau hkanu ai ni, n chyoi n pra, tara n lu ai, tara n lang ai, hpyen ni, tsasam ni, Samari ni, ari hkum ni… ngu nna sha masat kanawn nga ai. Luka hta lamu kasa Gabriel gaw Hkristu shangai wa ai lam gaw “masha nlang a matu nachying kabu gara mai ai shiga” re nga, sagu rem ni hku nna shana wa sai. Mung masa daru magam, ahkang aya, hpyen ninggun, sut masa ninggun hte Yuda nawku htung ahkang aya hte masat shagrin, dawdan, tek jum da ai “kabu gara shiga” gaw “masha nlang” ni hpang de shawng ningnan du sa wa ai lam rai nga ai. Awng padang lam, ngwi pyaw, akyu hkam la lam, Karai Kasang a amyu tai ai lam, chyoi pra ai lam … mahkra gaw “mung masa, nawku htung, masha madang n gin hka” hkam la na ginjang rai nga ai. Grau nna mau hpa gaw, dai nachying kabu hpa lam – Yesu shangai wa ai lam gaw “grit nem ai ni a matu awng padang shiga” madaw rai wa sai. Masha nlang yawng mung “dai kabu gara shiga hkam la ai sagu rem ni kaw nna dai kabu gara shiga- awng padang lam hpe hkam la na lam rai nga ai.”
3. Shi Sharawng Awng Ai Masha Ni (2:14)
Dai hta n-ga, dai nachying kabu gara shiga hte arau ngwi pyaw simsa ai lam gaw “shi hpe sharawng awng ai ni ntsa dik wa na lam rai nga ai. Dai masha ni Karai Kasang a myit kaja hkam la ai ni, myit pyaw ai ni, myit ra sharawng ai ni, ra sharawng ai ni, yaw shada ai ni hte lata la hkrum ai ni rai nga ai. Luka gaw Karai Kasang a sharawng awng ai masha ngu ai hta “Roma hkawseng magam hte Roma uphkang magam ni n rai nga ai” hpe mu lu ai. Dai hte maren ndai chyum daw hta, Yuda nawku htung na Hparishe, Saduke, hte laika ka sara ni hpe mung n mu ai. Luka madi madun ai “Karai Kasang sharawng awng ai masha” ngu ai hta daru magam madang, sut lu nga mai lam madang, shinggyim prat madang, anum ala, amyu ru sai, nawku htung, lamu ga ginhka ai lam n mu lu ai. Rai yang, Shi sharawng awng ai masha hta “Karai a man e myiman pa ai Mari, Karai hpe hkrit hkungga let sadi sahka ai Yosep, makam hte Yehowa hpe ala nga ai sagu rem ni” madaw rai nga ai hpe mu lu ai. Karai Kasang sharawng awng ai masha ni hta “n hkru ai hpe awngdang ai kabu hpa hte hpawn, ngwi pyaw simsa lam” hkam la na rai nga ai.
VI. Anhte a Hkrismat: Nachying Kabu Gara Mai Ai Padang Shiga
Daini anhte a matu shangai wa sai ma chyangai gaw kaning re makam masham asak hkrung lam hpe gaw gap ya nga ai kun? Daini anhte J.W. Amyu masha ni gaw dinghku majan kata lai amyu myu hte anhte a prat hpe mai kaja ai asak hkrung lam bai mawai, gaw shagrin lu na matu dakring dalang dingkren shakut nga ga ai. Hparai nga yang, n hkru ai amyu kaba ni gaw n law la ai anhte amyu ni hpe n htum n ni shamyit ai masing kaba hpe 2008 ning na gaw da ai tara hte anhte lu na ahkaw ahkang hpe tara shang shagrawt kau ai. Dai hte maren, mungkan hpe madi madun nna tara shang Myen mung hpyen ninggun mahkra hte gasat ai gaw daini shata 6 rai nga sai. Shaloi, Luka a Christmas, Yesu shangai wa ai lam gaw anhte hpe kaning ngu ninggun jaw nga ai kun?
1. Mungkan Awng Padang Shiga Majing hpe Ndau Ai Lam
Luka daw kaba 2 hta Yesu shangai ai lam gaw mungkan a kabu gara shiga majing hpe ndau kau ai lam re. Mungkan masha yawng nachying kabu gara mai ai shiga majing hpe shadan shadawn kau dat ai lam rai nga ai. Dai aten na Roma Hkawseng Magam Kehta-Augustu mungkan a arawng aya, hkawhkam kaba hte daru magam ahkang aya madu (Kasa 25:8, 21, 26) ngu ndau nga ai wa re. Shi gaw nat karai gaw Augustu kawn shinggyim prat hpe myit makun nna n daw n hta hkum tsup mai kaja lam shabyin ai wa, majan hpe jasim ya ai hkye la ai hte yawng mayawng hpe gaw sharin da ai wa, shinggyim masha yawng ala nga ai myit mada shara kabu gara shiga; dai rai shi shangai, du sa wa ai gaw mungkan a kabu gara shiga lam ninghpang tai wa sai nga, Roma hkawseng mungkan ting shagrau nga ai ladaw re. Ndai lam ni gaw Agustu chyu sha mungkan a Madu, Hkye Madu, simsa lam ninghpang, kabu gara lam re nga ai ladaw re. Dai gaw Roma hkawseng mungdan a daru magam mung rai nga ai. Raitim, dai Agustu a kabu gara shiga gaw Roma ni a daru magam hpe shadan ai lam; hkye la lam nga nna ninggun kya ai Yuda ni hte kaga dip up sha ai lam, simsa lam nga nhtawm majan baw ai, akyu lam nga n htawm me dip rip ai lam, matsan mayan hte kang, hkang se hta ai lam galaw nga ai re. Ndai lam gaw maigan daru magam, Roma daru magam hte dip rip sha ai kumla lam hpe madun nga ai. Ndai mabyin hta dai nachying kabu gara mai ai shiga gaw, dai shangai wa sai ma gaw “hkye madu majing, daru magam rawng ai madu majing, shalawt ai wa majing” rai nga ai hpe madun nga ai. Luka a Hkristu shangai wa ai lam gaw mungkan a kabu hpa shiga masu mahkra hpe gasat dang kau ai lam rai nga ai. Daini, shangai wa sai Yesu gaw anhte hpe daru magam hte kaup sha nga ai kabu hpa shiga masu magaw hpe gasat padang dip kau ya ai nan rai nga ai.
2. Grit nem Ai Prat kaw nna Shinggyim Prat Ningnan De Woi
Luka gaw gritnem ai prat hte Hkrismat mabyin matut mahkai nga ai hpe madun da ai. Myit kaji ai, matsan mayan, nchyang mayam, kahtawng ningchyawng, ninggun kya ai ni, dip rip hkrum ai ni … a lam hpe tut madung tawn da nga ai. Ya sagu rem ai ni (2:8-20) gaw dai wuhpawng shinggan na shinggyim masha prat hpe madi madun nga ai. Raitim, shangai wa sai Hkristu gaw sagu rem ni hpe hkye la, shalawt la, mawai la sai. Dai rai, Hkrismat gaw sagu rem ni zawn re grit nem ai, wuhpawng shinggan na masha wutsang ni yawng hpe grau shagrit, shara n jaw, dip rip ai mungkan a daru magam hpe gasat padang dip kau ai lam rai nga ai. Mali, grit nem ai shinggyim prat hpe “shalawt dat ai shinggyim prat ningnan” de woi wa ya sai. Karai Kasang a hkye mawai amu, dai kabu gara shiga majing a daru magam lu, ahkaw ahkang lu ai ni hpe wadaw ya ai mungkan hkrang laisa hpe gasat gumlang kau ai lam mung rai nga ai. Esaia 40:9 hta Karai Kasang du sa wa sai “kabu gara shiga” gaw Karai a hkye la ai uphkang lam kata na simsa ai lam hte tara rap ra ai lam (52:6), bai nna, Karai a amu bungli gaw shinggyim wuhpawng shinggan masha ni a malai mung (61:1-2) rai nga ai. Daini, Hkrismat gaw anhte J.W. sha ni hpe shagrit kau ai lam, grit nem ai prat, shagrit kau ai daru magam hte dip rip ai ni lata na mawai la nna shinggyim prat ningnan de woi ai sakse rai nga ai. Dai gaw Karai Kasang shi a amyu hpe mawai la ai ga sadi-kabu gara shiga lam dik wa ai lam rai nga ai.
3. Kabu Gara Shiga Hkum Tai Ai Padang Amu
Sagu rem ai ni gaw kabu gara shiga majing lu la nna lawt lu ai hte shinggyim prat ningnan hta hkawm sa lu sai. Hkristu shangai wa ai lam gaw mungkan shiga masu hte shinggyim prat hpe shagrit kau ai amu hpe gasat padang dip kau ya sai. Dai gaw Hkristu kaw na hkam la lu ai kabu gara shiga nan rai nga ai. Rai yang, daini anhte hta matut nna mungkan hta “kabu gara shiga” tai na lam rai nga ai. De lachyum gaw mungkan a n hkru n kaja ai, n teng ai, masu ai kabu gara shiga hte dai amu hpe gasat padang dip kau ra na rai nga ai. Kabu gara shiga majing gaw “n hkru ai daru magam hpyen hpe awng padang hte dip rip prat kaw na shalawt ya ai lam” rai nga ai. Dai hte maren, sagu rem ai ni dai tengman ai kabu gara shiga lu la sai hte dai kaw n hkring ai sha, matut nna kabu gara shiga hkum tai hkawm ai. Hkam la ai grup yin mungkan masha ni mung “mau ai, mau shakawn, mahkung” wa sai. Daini anhte amyu ni kaja wa “kabu gara shiga hta asak hkrung nhtawm, masha nlang dai nachying kabu gara shiga lu na, dingyang gasat nga ra mali ai.
VII. Hpungdim
Luka a Hkrismat gaw dai n hkru ai Roma hpyen, daru magam a majaw kasu kabrawng nga ai mungkan hpe mung madi madun wa sai. Grau nna, mungkan a madu, simsa ngwi pyaw lam a karai re nga ai shiga masu hte dai mungkan hpe dip rip wa sai raitim, Hkristu shangai wa ai lam madaw “mungkan a kabu hpa shiga majing: grit nem ni, dip da hkrum ni hpe hkye la ai, shalawt ai” shiga nan rai nga ai hpe ndau wa sai. Yesu Hkristu madaw mungkan ting hte masha n lang a matu hkawhkam, Madu, Meshia, Hkyela wa majing rai nga ai lam gaw Hkrismat mabyin na “Mari, Yosep, Sagu rem ni, Bethlehem, Yuda Masha: Roma uphkang npu na mungkan hte masha nlang ni a prat hpe shalawt, mawai nna lawt lu ai shinggyim prat ningnan gaw gap ya sai lam gaw, sakse madun nga ai.” Anhte mungdan kata mung maigan hpyen ni a n hkru n kaja dip rip, sat shamyit ai hpyen lai hte anhte hpe shamyit nga ai raitim, dai ning na Hkrismat hta Karai Kasang gaw, n hkru ai daru magam, n hkru ai mung up magam, n hkru ai ni npu grit nem nga ai ni hpe shalawt, mawai, sharawt nna shinggyim prat ningnan de woi sharawt shalawt la ai amu galaw nga ai gaw, anhte a matu nachying kabu hpa shiga nan rai nga ai. Hkrismat ngu ai gaw mungkan a n hkru ai daru magam hpe Karai Kasang gaw shangai wa sai Hkristu Yesu hte “gasat awng padang dip ya sai- shiga jaw ya ai nan rai nga mali ai. Dai rai, ndai Hkrismat gaw, anhte J.W. sha ni mung “kabu gara shiga- n hkru ai hpyen hpe awng padang dip kau ai amu” hta shanglawm let “Karai hpe ninghkap ai, mungkan hpe jeyang ai, anhte amyu hpe dip rip ai hpyen hpe gasat padang dip let, dip da hkrum ai prat hpe prat ningnan de shalawt sa wa ga. Hkrismat gaw Karai Kasang anhte a matu “nachying kabu gara mai ai padang shiga nan rai nga mali ai law.”
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


c: text/html

text:
Hpa majaw Myen tai hte ya ten “Gap jahkring, Simsa Lam” n mai galaw a ta?
“Simsa Lam Masu” hpe “Tengman Simsa Lam” jawm bawng ga nga nna Myen tai hpyen gaw hpaji daw let bawngban ga saw nga ma ai.
Anhte a Shanglawt Mungdan ningbaw ningla ni ndai kalang bai Myen tai a masu magaw, myit n san, myit magaw hte maw mawn ai lam hta n hkan hkrup na she ahkyak dik sai. Myen tai hpyen gaw ya ten hta Kayin, Sam, hte Aung San Kaw ni yawng hte hpyen man hpaw ra ai majaw shanhte lit tsang na matu sha "simsa lam" jahpai masu nga ma ai. Myen tai hpyen du ni gaw teng teng “Simsa Lam” hpe ra sharawng ai ni n rai, shanhte a aten ladaw hte masa kasup ai sha re hpe anhte a ningbaw ningla ni labau kaw nna mung, mahkrum madup kaw nna mung chye na hkawn hkrang nga na hpe kam ai.
Ya ten hta shanhte Myen hpyendap kata e mung shada da n ju n dawng hkat, shara kashun, arawng la mayu rai hkat nga ai hpe matut na nga ga ai. Shanhte a lam shanhte shawng hparan ngut ai hpang she anhte munghpawm mung masha ni hpe shamyit na matsing hpe matut galaw yang grau htap htuk na hpe shanhte chye nga ma ai. Bai nna anhte a buga na sut n hprang rai shaw sha ai “Gem Sale” ni kaw nna lai wa sai 3 lang rai yang Naypyidaw de $5.7 billion daram shang wa sai nga ai majaw "simsa lam" matut jahpai nna Wunpawng mungdan hpe nrut nra sha ngam hkra matut makret sha na she hkyen nga ma ai. Mungdan simsa yang she Myen tai a jinghku Miwa wa kaw nna gumhpraw ni lam amyu myu hku shang wa na lam shanhte matut galaw lu na re.
Wunpawng Mungdan Shanglawt Hpung gaw ndai kalang na majan hta anhte myu sha ni, ganoi yawng ngu na myit hkut, myit hkrum ai hte kasat hpang wa ai "tengman ai hte tara rap ra ai majan" hpe woi awn nga ai majaw matut nna shawng lam hta myit shaja let ngang ngang tsap na ahkyak dik nga ai. Wunpawng myu sha ni a matu mahtai kaja langai sha n pru yang gaw ndai majan gaw lachyum n pru ai kasat gala, du daw sai hkaw lam sha rai mat na nhten.
Mung shawa a yak hkak jam jau ai lam ni gaw moi na mung yak ga ai, ya mung matut yak nga ga ai, raitim ndai majan gaw hpang na anhte a shawng lam hte anhte a kashu kasha ni n yak wa na matu, tengman simsa lam byin wa na matu hpaw ai majan re ngu mu mada hkam la ai.
Myen tai hpyen hte ya nan "simsa lam" la yang gaw, ya ten hta matut manoi kasat nga ai Kayin hpunau ni , Sam hpunau ni hte du wa na aten hta shada kam ai hte bai bungli jawm galaw na matu grai yak wa na re.
Jet ai "Simsa lam" de sa wa na n re ai majaw ya ten hta Myen tai hte "Simsa lam" la ai rai yang Myen tai hpyen a matu grau nna akyu pru ai lam she rai na re, Myen tai hpyen hpe karum ai lam she rai mat na re hpe sung sung jawm myit dawdan galaw sa wa ga.
Anhte mung masha ji nban a akyu hpyi ai lam, myit masin shabawn let n-gun jaw/la nga ai lam ni hpe mung shawng lam kaw nga ai hpyen du hpyen la ni hpe matut manoi chye na shangun mayu ga ai. Tengman ai “Simsa Lam” hte shanglawt ai nhtoi gaw kade nna ai ten hta anhte Jinghpaw Wunpawng mungdan hta ninghtoi gintawng langai zawn pru wa u ga lo!
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010

robotstxt: allowed

filter: keep


text:
Jinghpaw Wunpawng Myu sha ni yawng rau
Kachin Politics and Mediation Research Network
Jinghpaw Mung Masa hte Htingram Sawk Sagawn Hpung
Email: kpmrn21@gmail.com
Hkungga ai nu wa kaji kaba yawng hte hpe
Ndai lam grai ahkyak ai lam rai nga ai, dai majaw lawan ladan galaw ra ai lam rai nga sai, myen gaw anhte myu ni hpe garan ginghka tawn nna,
2015 ning ra lata poi hta shanhte Myen ni myi man pa na masing hpe bai gaw sharawt sa wa nga ma ai. Anhte myu ni hpe nang gaw Rawang,nang gaw awra le baw , nang gaw Jinghpaw nga nna ga garan hkra ladat shaw taw nga ma ai.
Dai ladat hpe tsep kawp nhkap la ga, tsep kawp ning hkap shamyit kau ga. Jinghpaw (Kachin) ngu ai nsen langai, myit mang langai, yaw shada ai pan dung langai, awng dang lam langai sha lu la hkra galaw sawa saga.
Anhte myu ni dai ni gaw anhte myu ni a myu sha lam hta lahkrip ra ra rai nna tsap ra nga ai aten nan re. Dai majaw jasam hpyen ni hpe ning hkap manga kau lu na matu gaw, anhte myu ni a myit hkrum gahkyin gumdin ra ai lam nan rai nga sai.
Dai majaw myen a maw lanyet hta tsep kawp nshang hkra jawm shakut ra sai. KIO/KIA ni mung nmai mau nga sai, lawan lawan makawp maga ra sai. Lahkrip ra ra shawng de sa, myit hkrum lam hta langai sha, pan dung shadaw yawng aw law rai nna galaw saga.
Tin ai hku lawan
KMPRN
By Jame alex


text:
By-James Alex Email: kpmrn21@gmail.com
Ndai lawu na laika ngau byin tai na matu hpaji jaw la ai mung dan kata shinggan nga myit rum manang ni hte salang ni hpe chyeju dum dat ga ai.
Shanglawt lu na hkrun lam hta ahkyak ai myit masa
Shanglawt ai myu ni tai na matu tinang myu sha shada da hkungga hkat ai myit masin hpe shawng shaman shakyang ra ai. Shaloi gaw hpang na ninggam hta tinang myu sha lawt lu na lam hpe bai shabyin wa lu na rai nga ai. Tinang shada da yu kaji hkat, hkungga myit dun sumri ai lam n-nga yang shanglawt ai lam hpe tsep kawp gaw gap lu na nrai nga ai.
Tinang myu tinang shada da masat masa hkungga lara galaw ai lam gaw shang lawt gaw gap ai lam hta ahkyak kaba langai rai nga ai, n-gun kaba mung rai nga ai. Wuhpung wuhpawng gade law ai nlaw ai gaw ahkyak madung nrai, myit hkrum lam she madung ai, myu sha lawt lam hte myu sha yawng a akyu ara rapra tara gaw shada da masat masa hkungga lara hkat ai hta na sha lu la mai nga ai.
Dai ni tsaban 21 hta mu mada ai lam, myit sawn shachyaw chye ai lam gaw madang tsaw wa ai hte maren, tinang a myit hte mu mada lam hpe aru yu, dinglik yu nna sak hkrung ra ai prat rai mat sai hte maren, tinang chye chyang ai machye machyang hta hkan nna Wuhpung (shn) group hpe hpaw shabawn nna tinang myu a matu lakung lakap tai, atsam shaw rai nga ai ni yawng hpe masat masa galaw chye ra nga ga ai.
Shaloi she myu sha lawt na lam, mung dan lawt na lam, rap ra ai ahkaw ahkang lam hpe gaw gap la mai na rai nga ai. Anhte Wunpawng myu sha ni yawng chye na hkap la tawn ai gaw Gum Rawng Gumtsa mung dan gaw gap lam she re, (gumchying gumtsa lai masa hpe nre), myu sha gahkyin gumdin lam, pandung langai hpe shabawn la lu na lam gaw anhte myu ni shada da kata hta masat masa hkungga la ra re lam gaw ningpawt ninghpang ahkyak madung nan rai nga ai.
KPWRN mahkri shawn hpung
Kachin Politics Watch and Research Network
+++++MYEN GUMSHEM GUMCHYING GUMSA WA A MAW LANYET HTA CHYU YAWNG JAWM MYIT HKRUM AI HKU MUNG NDI GA YAW++++


text:
-
(56) lANG NA WUNPAWNG MUNGDAN SHANGLAWT HPUNG GINJAW KOMITI TINGNYANG UP SALANG LANYAW ZAWNG HRA A RAWT MALAN MUNG.
-
2016, January, 9 ya Wunpawng Mungdan Shanglawt Hpung Ginjaw Komiti Ndau Shabra Laika
-
WUNPAWNG MUNGDAN SHANGLAWT HPUNG GINJAW KOMITI TINGNYANG UP SALANG LANYAW ZAWNG HRA A 2016 SHANING NINGHPAW SHATSAM MUNGGA
-
Ndau Shana Ai Lam
-
လူထုအေျချပဳ ကခ်င္အမ်ဳိးသားမ်ား ဘိန္းႏွင့္မူးယစ္ေဆး၀ါးတုိက္ဖ်က္ေရး အဖြဲ႕၏ ထုတ္္ျပန္ေၾကညာခ်က္
-
Wunpawng Amyu Sha Ka n i Nanghpam Pat Jasan Masing Ndau Shabra Laika
-
Wunpawng Mungdan Shanglawt Hpung Ginjaw Komiti Tingyang Up a 2015 Ning, Share Shagan Masat Ninghtoi Shatsam Mungga
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin


text:
-
Kuthkai ginwang kaw laja lana gasat gala majan byin
Kachin Sub-State Kut Hkai ginwang kata hta Kawng Hka P.T.Ts ni March shata praw kaw na hpyen n-gun lahkawn gahkyin nga ai lam shiga na lu ai.
Buga mare kahtawng hkan e mung P.T.Ts shang na matu myit hkrum lam hkan la ningmu jahpaw ai lam mung galaw nga ai hpe chye lu ai. Ya aten du hkra rai yang P.T.Ts hpyenla marai (300) jan daram Kawng Hka Pa hta rim kahkyin da ai nga nna buga masha ni tsun wa ai.
March (7) ya shani e mung Kuthkai Chyum Colledge jawng yu poi sa ai masha marai (10) jan hpe rim tawn ai lam nga lai sai re hpe mung buga masha ni shiga jaw la ai kaw na chye lu ai.
March 13, 2017 / KNET / 0
Categories: Laksan Shiga, Uncategorized
Myen hpyen ni Myo mare kata de sinat gap bang Kuthkai ginwang kaw laja lana gasat gala majan byin
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin


text:
KRC kawn shaning shagu galaw ai mung shawa hpawng hpe ndai shata 18/02/2010 shani galaw na lam chye lu ai.
Shara gaw Myiwa myusha ni a hall Kata ,Kualalumpur,Malaysia kaw re lam chye lu ai.sadu mayu ai ni KRC rung de ading tawk san sagawn yang grau htap htuk nga ai.
Laning myi tup galaw laiwa sai magam bungli ni hpe mung shawa de sang lang dan ai hte Jing hku myubaw sang ni hte zin lum ai lam,hpang jahtum e daining na mu gun ladaw hpe lit la sa wa na ning baw ning la hpa awn ni hpe mung shawa ra lata galaw ai lamang ni lawm ai lam chye lu ai.


text:
Manang Ni
-
-
CHRISTMAS MAHKAWN BUK 1002 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
24 Oct 2008
Shachyum ladat website
Friday, October 24, 2008 | Laika Ka Ai Shanghtin
>>>
>>
N dai Shrink 2 One ngu ai website hpe kalang lang grai tam na zawng nga wa wa re :)
Shrink ngu chyea ai ni gaw chye na sai rai tim, Ngai zawng English laika n law sha ai ni matu gaw tam la ra ai hku re :) Dictionary kaw tam dat yu yang gaw n dai hku nga ka da ma ai le
Tsung mayu ai gaw loi shachyum kau ai ngu ladat rai sam ai kaja sha dai website kaw bai galaw mai ai bungli mung shachyum ai gaw sha rai nga ai gara hku shachyum ai i nga jang website law law hpe >> website langai hte sha matsin da na matu
Ga shadawng tsung ga yang n dai hku le i?
Dai kaw gaw madu lang ra ai hta hkang na le i?
Shiga website ni hpe mahkawng na manang wa hpe sa mayu ai ten
Mahkawn website ni hpe share galaw mayu ai ten
software website ni hpe loi jahta dan mayu ai hte
Mahkawng Tsawm tsawm re sumla ni mai yu ai website ni hpe kadai n chye hkra
loi lagu sa ya mayu ai ten ni hta ja ji rai ahkyu rawng na re hpe kam ai :) :)
Dan nga jang shanghtin n dai dai chyu rai sam ai hkum ngu Ga shadawng mai lang ai ni hpe tsung dang ai re :) :) Dai hta grau idea nga na grau chye lang ai ni nga jang mung Cbox kaw jahkrat kau da ya marit shiga ni hpe...:) :)Yawng Shachyum chyai ....:)......Yu Ga i? :) :)
>>
Labels: website
Subscribe to: Post Comments (Atom)


text:
skip to main |
skip to sidebar
KIA Hpyen Du Wunkat Jawng Ma Marai (23) Myen Tai Hpyen Laknak Hte Asak Si Sum Mat
Dai ni (Nov 19, 2014) ya shani hta KIO ginjaw Laiza makau Woi Chyai Bum ntsa na tinang KIA Hpyen Du Wunkat Jawng kaw wunkat jawng ma ni wunkat la nga ai ten hta Laiza makau Hka Ya Bum kaw du nga ai,
Myen asuya dap ni da-sang sinant kaba (76mm) hte (2) lang gap bun dat ai majaw wunkat jawng ma marai (21) gaw wunkat la nga ai training pa kaw nan kalang lata asak si sum ap nawng mat nna marai (3) gaw shana de daw 4:00pm ten daram hta tsi rung kaw nsa di mat ai re lam na chye lu ai. Asak ap-nawng si sum mat sai hpyen du jawng ma yawng marai (23) tup rai mat sai lam KIA shiga lawk kawn na chye lu ai.
Dai hta na marai (17) tup gaw hkala nba hkrum mat ai majaw ya yang hpyen Tsi Rung hte Mung Shawa Tsi Rung ni hta tsi tsi hkam la nga ma ai lam shiga na chye lu ai. Asak ap nawng mat wa sai hpyen du jawng ma marai (23) a moi mang ni hpe hpawt ni (Nov 20, 2014) ya shani hpyen htung, Nawku htung hte maren makoi mayang na re lam shiga na chye lu ai.
Dai ni na nhtoi gaw anhte Wunpawng Myu Sha ni a matu Sum Machyi Kaba hkrum ai nhtoi, maroi nni masin nsi ai nhtoi nan rai mali ai law...dai majaw dai ni na nhtoi hpe Wunpawng Myu Sha Ni yawng labau hta ka matsing da, kraw kata hta matsin sumhting da nna anhpu annau ni galaw ra ai amu hpe gwi gwi rip rip galaw sa wa saga ngu saw lajin dat ai rai......
Ya na zawn nhku nshawp ai Myen Tai Hpyen dap ni hpe anhte Wunpawng Buga lamu ga ginra ni hta na lawan gawt shachyut kau lu na matu hte Tsep kawp Awng Padang Dip kau lu na matu Wunpawng amyu sha ji nban yawng nsim nsa aja awa akyu hpyi nga ga ngu saw lajin dat ai law.....


text:
(宣言)美颂共和党宣言 英文版
浏览量:954
DAWDAN SHADIK SHATUP TENG SHA AWNGDANG NA
JJ Lum Dau (28 March 2017)
Shingyim masha shagu gaw tinang a amyu, tinang a mungdan maden zinghka wa hkra shadik shatup sa na matu lit nga ai. Rai yang Myen hkawhkam Anoratha, Bayinnong, Alongphaya ni gaw Myenmung na Myen n re ai myusha yawng hpe shamyit kau lu jang mungdan ngwi pyaw simsa na re, nga ai. Shing rai prat 1, 2, 3 nga nna shamying nhtawm shadik shatup wa ma ai shaloi, Pyu, Kan-yan, Thet zawn re ai myusha wunawng uwa hpe shamyit kau lu masai.
British ni Myenmung hpe zing la ai shaloi, Myen n re ai myusha kaba Mon, Kayin, Kayah, Yahkaing myu 4 sha ngam sai. Dai hpang British gaw Sam, Kachin, Chin mungdan ni hpe matut zing la nna Myenmung kaw shalawm kau hkrum ai hpe yawng chye nga shajang sai. Myenmung shanglawt lu na shing-ran mu ai hte Myen amyu n re ai ni hpe matut shamyit na matu prat 4 nga nna masat la wa masai. Aung San gaw, Myen hkawhkam marai 3 shalat hpang ai masing hpe ginchyum dat na matu ram htum ai ningbaw tai wa sai. Shing rai, Sam, Kachin, Chin ni hpe zinlum la na matu Sam hpe shawng sa shalen na myit wu yang, dai Sam ni gaw, shi hpe madat ya na n re, nga hkam la ai majaw, Kachin hpe sa shanyam ai hte awngdang wa ai marang e, Kachin hpe matut machyu nhtawm Sam yan Chin hpe mung zinlum la lu sai. Myen lap mi lu jang, Sam, Kachin, Chin mung lap langai hpra lu na lam myit hkrum gasadi kaw shalawm dat ai majaw kaga Myen ningbaw ningla ni hpe pawt singdawng shangun wa sai.
Myen hkawhkam prat 1, 2, 3 a yaw shada ai gaw, Myen n re ai myusha ni hpe shamyit kau na matu re. Rai yang Aung San gaw Myen amyu n re ai Sam, Kachin, Chin ni hpe ahkaw ahkang maren madang jaw na matu gasadi jaw ai gaw shut kaba rai sai. Shi hpe sat kau jang, shi hte myit hkrum tawn ai gasadi mung hten mat na sai kam let, Aung San a asak hpe dawm kau masai. Kaja sha nga yang, Aung San yaw shada ai gaw, bumnga masha ni hpe shalen tawn nna shanhte lu wa ai ahkaw ahkang a ntsa myit pyaw myit dik nga shangun let, hkinjang kaja ai hte yawng hpe apyaw sha shamyit kau na masing rai nga ai. Lama Aung San a asak dawm kau n hkrum ai rai yang, kade nna ai laman Sam, Kachin, Chin ni sha n-ga, Myen amyu n re ai ni yawng hte hpe shamyit kau lu na sai.
Shawng nnan Suu Kyi gaw shi a kawa yaw shada ai hpe myit rai n hkawn hkrang ai rai nna, shi a kawa gaw myit hpraw san ai hte shadik shatup wa ai hku hkam la wa sai. Shing rai shi mung bumnga masha ni a maga de shanang ai ga manaw hte shaga wa sai hpe jawm na wa yu saga ai re. Dai hpang Than Shwe kaw nna Aung San a yaw shada lam hpe Suu Kyi atsawm chye na hkra sanglang dan ang sai. Dai shaloi, Anoratha woi awn wa ai yawshada lam awngdang wa lu na matu, tsaban 21 Panglung myit hkrum lam kade ahkyak ai hpe Suu Kyi asan sha chye na hkra sanglang dan ai hpang, Suu kyi gaw Than Shwe maga de shanang ai ga manaw nsen hte shaga pru wa sai.
1947 ning na Panglung myithkrum gasadi ajet hpe ndai ten hta tsaban 21 Panglung myit hkrum gasadi masu hte nlu jahten yang n mai sai majaw myit hkrum sen sa htu ya na masha ni hpe byin mai ai ladat lang nna shakut nga masai. Ndai myit hkrum gasadi jaw nhtawm sen htu ya dat ai hte, jin jin hkyen lajang tawn magang sai maigan mungdan hkan na arang kaba shaw na sahti kaba ni jawm madi shadaw la ai maraang e, Myenmung gaw tsepkawp simsa sai nga nna mungkan ting kaw ndau dat let rawtmalan hpung ni kaw na laknak yawng zing la kau na masa nga ai. Laknak naw hpai nga yang pyi mungmasha ni hpe kade roirip sat nat nga ai rai yang, laknak dawm kau sai hpang gaw tsun shara n nga na sai. KIO/KIA hkum shagu gaw mungmasha rai nga ai Nu Wa Hpu Nau ni a saidaw saichyen ni hkrai re. Ndai mungkan kaw tinang a saidaw saichyen hta manu grau tsaw ai ja gumhpraw hte arawng aya ngu ai mung n nga na re.
Dingda de na Mon hte Kayin rawtmalan hpung ni a shiga hpe daini na lu ai hku rai yang, mungmasha ni aja awa ninghkap nga ninglen, KNU ningbaw gaw, masa hta hkan nna yen n lu sai majaw Myen asuya hpe madi shadaw na matu tawk hprut daw dan nu ai. NMSP kaw na Myen hte ganawn nga ai lit hkam nkau Myen asuya hpe madi shadaw ai raitimung, Ningbaw Kaba hte Dap Awn Daju yan gaw mungmasha ni madi shadaw ai maga de ngang ngang tsap nga ma ai lam na chye lu ai. Dai hte maren, kaga rawtmalan hpung ningbaw ningla ni mung, masa hta hkan nna dawdan wa na masa nga ai. Kaja sha nga yang, tinang a saidaw saichyen ni a myi pyi atu rai jawm madoi yu nga ai maga de shanang nna ahkum ara jawm dawdan sa ga law. Teng teng awngdang na re.
Hpang jahpum shanglawt lu wa ai mungdan ni gaw, East Timor, North Sudan, South Sudan zawn re ai mungdan ni rai ma ai. East Timor shanglawt lu wa na matu UN hte jahtuk matut ya ai wa gaw hku hkau ai jinghku dingsa rai nna, North hte South Sudan shanglawt lu wa na matu Chairman of African Union mung rai, Nigeria mungdan a President mung rai, re ai Mr. Obasanjo Olusegun gaw, Sudan manghkang hte seng nna Lagos mare kaw sanglang dan ai kaw hkan na lawm ai shaloi, tinang a man na awmdawm shanglawt lu lam a masing hpe myit dum wa ai. Manghkang langai hte langai a shingdu lam nbung timung mahkrum madup hta kungkyang ai International Lawyer ni hpe machyu mai nga ai ngu mu wa ai. Kaga lam langai, French asuya gaw Vietnam, Combodia, Laos mungdan ni hpe zing la uphkang wa ai hpang, shanhte hpe shanglawt bai jaw ai shaloi, shi ra sharawng ai wa hpe gumhpawn jaw kau ai ladat n lang ai sha, shawng de zing la hkrum ai mungdan madu ni a lata kaw hkrak sha nhtang ap ya wa sai. Raitimung, British asuya gaw, Myen mungdan, Sam mungdan, Kachin mungdan, Chin mungdan ni hpe laksan rai zing la timung, shanglawt bai jaw ai shaloi mungdan madu ni hpe laksan bai nhtang jaw ai lam n-galaw ai. Dai hta n-ga, shawng e, Myen hkawhkam ni zing la ai Mon hkawhkam mungdan, Yahkaing hkawhkam mungdan, Kayin mungdan, Kayah mungdan ni hpe mung ashawng ahpang n myit yu ai, gumhpawn nna Myen hpe ap ya kau ai gaw tsepkawp shut nga sai. Shing re ai masa hta hkan nna, British asuya hpe mara shagun na kun? Myen asuya hpe mara shagun na kun? Masha ngu ai gaw, kadai mung kade a akyu ara hpe ahkyak tawn ma ai hpe myit dum wa ai.
Ndai lam hte seng nna mungkan tara hpaji ninghkring ni hpe san yu ai shaloi:- Kaja sha nga yang, ndai lam Aung San hte hpa nseng ai. British asuya gaw mungkan ting na shanhte zing la tawn ai mungdan ni yawng hpe shanglawt jaw na matu hkyen lajang tawn chyalu re. Dai shim lam hpe Aung San chye kau ya ai majaw aten dep myiman tam la ai masing sha rai wa sai. Shing rai hpang e, “Aung San hpe Myenmung a shanglawt kawa” nga nna gumhkawng wa sai. Myit yu ga. Sam, Kachin, Chin ni a mungdan gaw Myenmung hte hpa n seng ai. British gaw dai mungdan ni hpe zing la ai lam Myen hte mung hpa n seng ai. Dai majaw shanglawt bai jaw ai shaloi mung, Myen hte achya na lam hpa n nga ai. Seng ang ai ni hpe dingtawk bai nhtang ya ra na sha re. Byin mat wa ai gaw, Aung San myiman tam ai kaw hkan zawzang lawm ai marang e, zang shanut mat ai sha rai wa sai. Shanut nga sai manghkang hpe jasan la na matu gaw, shada mara shagun hkat nga na malai, tinang nan gram sharai la ra sai, nga ai.
1947 Panglung myit hkrum gasadi laika gaw Sam, Kachin, Chin mungdan hte galai la na matu nachying manu rawng ai lakmat gasadi ajet nan rai sai. Dai lakmat ajet hpe tsaban 21 Panglung zuphpawng kaw n seng n ang ai myusha ni hpe mung shalawm la hkra rai, shanut shanat woi shalau dang-rang hkat shangun nhtawm zuphpawng a mahtai masu hpe namdum maisau maga de gale kau ya hkyen nga ma ai. East Timor hte Sudan gaw hpang jahtum mungdan nnan hku shalat la ai ladat hpe mung malawm magawm hkaja mai na re. Raitimung anhte a mungdan gaw, moi chyaloi nhkoi kaw nna grin nga chyalu rai sai majaw tekjum ai ladat kaw n bung na re. Tara Ninghkring ni hpe machyu nhtawm shaning 70 tup machyi wa ai cancer ana hpe tsi shamai la lu na re. Dai tsi shamai na Doctor hpung hta manghkang shalat hpang ai British woi awn ai kaw sakse hku hkan shang lawm na matu India zawn re ai mungdan nkau mung hkan shang lawm ra na lam, seng ang ai hpaji ninghkring ni kaw nna shing ran mu ya nga ma ai.
Anhte Wunpawng Myusha ni gaw dam lada ai hkam la lam hta npawt nhpang tawn ai amyu ni rai ga ai. Shing rai bungli kaba masing hta mung damlada ai ningmu hpe madung tawn wa saga ai. Tinang a mungdan simsa wa lu na matu gaw hpuba hpushawng ni hte rau hkam sha mayu ai myit rawng ga ai rai nna, tinang a mungdan simsa lam lu wa ai shaloi, simsa ai namchyim mung hpuba hpushawng ni hte rau hkam sha mayu ai amyu rai ga ai. Myenmung kaw Myen amyu n re ai myu 7 yawng gaw, munghpawm Myenmung, nga nna ahkum ara pawnghpawm nga na hpe ra sharawng ai ni hkrai rai ga ai. Myen amyu langai sha kaga myu 7 hpe shamyit kau nna shi hkrai mungdan ting hpe ka-up sha lu na matu gyipgyeng ai tingyeng myit hte ndi nda rai shakut nga masai. Shing rai daini na masa hta hkan nna, Myen n re ai anhte myusha 7 jawm ra sharawng ai hte maren, anhte a mungdan ni hpe pawng shabawn la nna munghpawm mungdan hkrang shapraw la ra saga ai. Shing ngu yang, ngai nam kahtawng na dingla langai a matu gaw, yupmang zawn nawn ya ai. Raitimung, machye machyang hkumtsup sai ni a matu gaw, hkrak sha byin mai ai hpe asan sha mu ya nga ma ai.
Mon hkawhkam mungdan hte Yahkaing hkawhkam mungdan a madang bung ai hte maren, shanhte a labau shingdu lam hta hkan nna awmdawm ahkaw ahkang lu ai mungdan shalat la na matu mahkrun manu wa ai hta hkan nna tara ninghkring ni hpe machyu mai ai mahkrun mu nga manu ai. Dai hte maren, hpunau Kayin hte Kayah mungdan a matu mung, kaga hpunau ni hte rau gumhpawn nna ahkyak la na matu myit hkrang nga masai lam na chye lu ai. Shada a lapran kaw ntsa lam jahtuk hkat ai mung nga masai lam soi sam shiga na lu ai.
Myen ni chyawm gaw shanhte hkrai laksan nga mayu ai ni rai nna, Myen amyu n re ai ni hpe shamyit kau lu hkra shaning hkying lam hti nna atik anang shakut wa masai. Yehowa Karai Kasang a tsawra shawang myit gaw dam lada nna mauhpa lam hpringtsup nga ai. Shaning tsa lam hti nna mayam tai wa ai Yuda amyu ni gaw, hpang jahtum kasi madun lu ai mungdan madu byin tai lu na matu atsam rawng wa ai marang e, laklai ai mungdan hpe matsaw lahta tang kaw na shaman ya sai. Anhte a myusha ni gaw prat chyanat hta roirip hkrum sha wa ai kaw na, daini na ten hta Yehowa shaman ya ai machye machyang hte htauli htaula myit hpe asung jashawn chye wa ai marang e, galaw ging ai yi-ngam ni hpe mu mada wa nhtawm shadik shatup chye ai prat de du wa magang sai.
Shawng nnan myi hpaw wa ai hpuba hpushawng ni zawn, shata jan de du hkra rai n chye lung timung, tinang a myusha ni hpe roirip sat nat nga ai prat kaw na lawt wa lu nhtawm, Yehowa jaw da ya ai mungdan hpe bai madu la lu na atsam mung lu nga saga ai re. Dai hpe Nu Wa Hpu Nau ji nbang yawng hte jawm kam let myit hkrum mang-rum rai, tinang kaw rawng ai n-gun atsam hta maigan hkan na jinghku ni a atsam hpe mung gang bang jahkum la nhtawm satan wa roi sha nga ai prat kaw na lawt lu hkra, myit hkrum mang-rum rai tinang tsap nga ai shara kaw na dephkap ai atsam hte shakut sa wa ga, ngu nna hkungga kamhpa ai shawang myit hte aja awa lajin dat nngai law.


text:
Ndai lai gaw “lagu gaw chye lagan n chye ai“ lam rai nga ai. Myen hpyen la ni shanhte a chyawm tari wa tsun ai yawng aloi sha na na matu, hpyen la shagu hpe phone naw mari jaw ra na zawn rai nga ai i? Mai dang waw ai wa n gaya tim Ji nu gawn ai wa gaya ai ngu ai ga malai, na ai ni yawng gaw mau na malai akye kabye na lam sha rai nga ai. Kaja wa myit yu yang, Gumsan magam Thein Sein tsun ai ga hpe hpyen jau bu wa a kyak n la ya ai lam sha rai nga ai. Hpyen jau bu wa mung majoi galaw ai lam n rai, 2008 gaw da ai tara kaw nan Vice President wa myit n hkrum yang gum san wa myit hku sha hpa mung n mai galaw ai nga da nga ai. Dai majaw, gaw da ai tara hta Gum san magam wa hta pyi vice gum san wa she grau power nga ai hku n rai i? Vice gumsan wa gaw shi a n pu na hpyen jau bu wa (ka koi ye u si chyuk) hpe gasat ai n hkring shangun ai majaw, re hpe magap da nga ai. Mung kan mungdan ni yawng hta n byin yu ai lam rai nga ai. Ndai gaw anhte mungdan kaw madu lahkawng up nga ai lam hpe asan sha mu mada nga ai.
Dai rai yang ya anhte a kam hpa nga ai ningbaw ningla ni majan simsa na matu bawngban taw nga ai gaw gadai the ta? Mung shawa a hkringmang wa a hpung ni hte sha bawngban nna, hpyen jau bu hkring mang wa hte n bawngban ai rai yang, hpawt hpra ni grai hkrak sai ngu bawngban tawn ai lam gaw, gaman rai mat na hpe, ma langai a myi jut hku yu tim dan leng na lam nga nga ai. Madu lahkawng n rup n ra nga ai ngu ai gaw danleng dik nga ai le. Ndai gaw grai myit shalawm ra na re ngu tsaw ra ai ningbaw ningla ni yawng hpe hpaji jaw mayu n ngai. Mung masa de she Thein Sein wa power nga ai zawn raitim, hpyen masa de gaw hpyen jau bu wa chyu sha gumrawng gumtsa hpe jum tek nga ai ngu ai gaw grai adan aleng re nga ai. Aung San Kaw mung Media ni hpe tsun ai shaloi, “gumsan magam Thein Sein wa Power gade daram lu jai nga ai ngu ai hpe a tsawm rai n lu hting ram shi ai” nga tsun ai gaw, myen mungdan a gumrawng gumtsang power ma hkra hpe Thein Sein hkrai n madu ai nga ai hte bung nga ai. President (gumsan magam) gaw mungdan a tsaw dik htum ai power nga ra ai rai tim hpyen masa hta rai jang hpyen jau bu wa sha power nga ai hpe mu lu ai. Ndai gaw Democracy galaw nga ai nga mungkan de n sen pyaw shapraw nga ai myen mung dan a lai ladat rai nga ai.
Raitim bawngban ai lam saw lajin jang gaw, mai gan ni yu yang tsawm daw rai ra ai majaw, kabu gara hkap la nna bawngban hkat ra nga ai. Simsa bawngban ai lam gaw mungkan de myen asuya a myi man lu na matu san san sha re. Kaja wa anhte amyu sha ni hpe tsaw ra nna bawngban ai lam n re. Dai re majaw, bawngban ai lam hta anhte mung, mungkan yu yang htap htuk na hku sha galaw jang ram na sai. Bawn ban nna she annau ni mungdan lu na n re. Dip tawn, gamu tawn lu nna she ra ai hpe ahkye gare la lu na re hpe annau ni yawng kam ra ai. Masa hpe atsawm yu yang anhte myu sha ni hku nna, myit masa hku mung dang nga saga ai. Hpyen masa hte mung dang ai hku rai nga sai. Myen ni n dai hta grau nna n gun shadat na n gun n nga sai. Loi mi jat dat ai hte “la kau manu” nga shi shawng jaw wa na sha rai sai. Hpyen gasat ai shada rai tim, myen hte anhte share shagan ni gaw hkam la ai lam nan n bung ai. Myen hpyen la ni gaw, shat man man lu sha kun? Nga nna hpyen shang ai. Shat atsawm n hkru sha nga ai hta, n tsa na ni a hprep sha kau ai bai hkrum rai nna, hpyen gasat na myit n lawm dik ai. N tsa na ni hpe maroi nni ai lam hkrai rai tim, anhte a share shagan ni gaw, lu lawm lam a matu, ja gumhpraw marit nna n rai, myu tsaw myit , mungtsaw myit a majaw sha, gasat nga ai majan re majaw, anhte matu gaw shawng kaw Awng Padang la nga sai. Chyum laika hta “na lata amu nang sha lu na” ngu ai gaw annau ni hpe tsun ai re. Kachyi mi mung n shayawm ga. Gasat ga. Nanhte share shagan ni a hpang e Wunpawng myu sha ni yawng lahkrip ra ra rai madi shadaw nga ga ai. Mungkan ting nga ai Wunpawng myu sha ni yawng madi shadaw ga. Wunpawng mungdan a matu, dang lu ai maga hku na arang bang ga ngu, ngang kang ai lahpum hte madi shadaw nga na.
Hkung ga let
Gu Namti


text:
Dimokresi Nhtang Hku
Shachyen ya ai lam.
Ndai Dimokresi Nhtang Hku ngu nna Myen hku ka ai laika htaq laika hpeq gara shaning htaq ka nna gara shaning htaq dip shaprawq ai lam nhtoi masat hpa mung n madun da ai hpeq mu lu ai. Bai nna laika man 81, ga baw htaq nhtoi hpeq 9-6-96 yaq shani ngu nna ka tawn ai htaq mung dai hpeq sharai da ai lam n nga[ ai. Ndai nhtoi htaq shaning hpeq 56 ngu nna ka da ai gaw htang dip ai shaloi shut mat ai rai na re. Jaw ai nhtoi gaw 9-6-88 re.
Ngai matsing lu ai hteq maren nga yang, ndai “Dimokresi Nhtang Hku” ngu ai lai ka hpeq Duwa Zan Htaq Sin gaw 1958 ning July shata htaq ka ai rai luq ai. Dai aten htaq shi gaw Jinghpawq mung daw ningbaw aya kawq nna pru mat nhtawm yumaya Paliman amat langai mi hku nga ngai aten re. Dai shaloi na Jing hpawq mungdaw ningbaw hpeq Jinghpawq mungdaw wunji ngu nna mung shamying maq ai. Ingalik hku Head Of Kachin state and The Honorable Minister For Kachin State ngu ai re.
1958 ning May shata htaq Mung hpawm Myen Mung hpeq Ingalik aq lataq kawq na shang lawt bai lu hkra woi awn nna, Mung hpawm Myen Mung hpeq 10 ning jan uphkang lai wa sai Hp.S.P.L .hpung, Ingalik hku (AFPFL Anti-Fascist People’s Freedom League) gaw lahkawng brang ga garan mat wa ai. Shing rai U Nu hte U Tin woi awn ai maga hpe Nu-Tin shing nrai Sanseng Hp.S.P.L hpung ngu shamying nna, U Ba Swe hte U Kyaw Nyein woi awn ai maga hpe Swe-Nyein shing nrai Ngang Grin Hp.S.P.L hpung ngu shamying ma ai.
Dai zawn Hp.S.P.L. lahkawng brang rai mat ai shaloi Jinghpaw mungdaw na mung masa hpung ni hta na Sama Duwa Sinwa nawng ningbaw ai P.Y.K.Hp.hpung hte Duwa Zau Rip ningbaw ai Pawng Yawng Ram Rawt hpung gaw Nu-Tin shing nrai San seng Hp.S.P.L.hpung hpe madi shadaw nna Duwa Zau Lawn ningbaw ai (KNC) Jinghpaw Wunpawng hpung gaw Swe-Nyein shing nrai Ngang Grin Hp.S.P.L.hpung hpe madi shadaw ma ai.
Duwa Zan Hta Sin gaw (KNC) Jinghpaw Wunpawng hpung kaw na amat rai nna lahta e tsun sai hte maren Swe-Nyein Hp.S.P.L hpe madi shadaw ai rai nna, Hp.S.P.L lahkawng brang rai mat ai hpang Nu-Tin Hp.S.P.L mahtang dang nna asuya matut galaw ai majaw Jinghpaw mungdaw ningbaw\ jinghpaw mungdaw wunji aya kaw na pru mat ai hku rai nga ai.
Shing rai wun ji aya kaw na pru mat ai hpang Duwa Zan Hta Sin gaw Swe-Nyein ningbaw ni hte rau Yang Gung mare e U Nu asuya hpe ginjang ai hku nna tara hkaw poi law law hta hkaw tsun wu ai rai yang, ga shaga kaja ai majaw amying gumhkawng wa ai. Dai hta n-ga ndai “Dimokresi N htang Hku” ngu ai laika hpe Myen hku ka shapraw dat ai majaw munghpawm Myen mung e amying ram ram gumhkawng lai wa sai.
Ngai gaw Duwa Zan Hta Sin Jinghpaw mungdaw ningbaw/Jinghpaw mungdaw wunji galaw nga ai aten hta (20-7-56) kaw nna 1958 ning June shata htum hkra (Private Secretary to Head of Kachin State/ The Honorable Minister For Kachin State) shi a amu madu hku nna shi hte rau hkawm sa ai hta n-ga, Yang Gon mare Wunji Wan (Windermere Park) nta N0.8 kaw rau nga lai wa sai majaw, ndai laika hta rawng ai dai aten na ahkyak ai mabyin masa lam ni hpe atsawm sha hkan chye lawm nngai.
Ndai laika hta anhte Jinghpaw Wunpawng amyu sha ni hku nna chye tawn ra ai ahkyak ai lam ni law law rawng nga ai rai nna, shi Myen hku ka tawn ai hpe shi a manaw hte maren Jinghpaw hku ka gale ya nngai rai.
Nhtoi 15-8-97 Duwa Nang Zing La, B.A., B.L.


text:
Hkrak teng sha nga yang Myen Hpyen Dap Ningbaw ni hte Myen Nationalists ni kaw nna Wunpawng Amyu Sha(Jinghpaw Wunpawng) ni hpe Hpyen Majan ndau nhtawm sat shamyit hpang ai shaning pi 4/5 ning du wa nga sai re … raitim daini du hkra Wunpawng amyu sha ni a lapran dai hpe “asan pra” mu mada hkap la ai zawn re sat lawat manawt dingsawt nmu mada ai.
Dum ai ni gaw naw dum na re .. General Thein Sein wa gaw 2010 ning grupyin e ASEAN zuphpawng langai hta KIO/KIA ni hpe pawt gawt shamyit kau na nga jahtau marawn wa sai hte maren Myen mung gumsan magam lit hpe galai la ai hpang teng sha wa 2011 ning kaw nna Wunpawng Mungdan de Myen mung a labau hta shawoi nnga yu wa ai Majan masing kaba hte jinghpaw hpaw mahpaw mu ai yawng(Masha, du-sat yam- nga, Nawku Jawng, Mare Kahtawng, Yi/ Sun/ Hkauna) hpe sat nat zingri jahten sharun hpang wa ai gaw 2011-2013 laman laja lana byin hkrum ai hpe adan apra anhte yawng naw dum na ga ai.
Labau hpe gawn yu yang Wunpawng Mungdan Shanglawt Hpung hte Myu tsaw Dap ni 1961 ni kaw na Myen Asuya hpe ninghkap kasat wa ai rai yang laknak n-gun, masha n-gun a majaw KIO/KIA Ginjaw ni hpe (Mali Nmai Walawng, Hpalap Bum, Nahpaw-Pajau Bum) lang hte lang hpyen n-gun kaba ni hte htim kasat jahten kau lai wa ai zawn KIO/KIA ni hku nna mung kaning re mayak nga wa ai raitim laknak n jahkrat, asum njaw ai sha htaphtuk ai bum marawn mali ni de htawt sit shara jahkrat nhtawm tai hpyen ni hpe ninghkap gasat nga ai gaw ya ten du hkra rai nga ai.
Ya yang na NCCT – UPWC lapran NCA, Peace dialogue galaw nga ai lam ni hta dingbai dingna nga wa ai hte rau Myen Asuya hte Myen Hpyen Dap ni gaw KIO/KIA Laiza Daju hpe htim kasat jahten na gaw Ga lahtum nshut re(KIO/ KIA n-gun kaba wa yang Ginjaw sa hpya kau ya ya re labau mung nga ai), KIO/ KIA ni hku nna mung tinang a pandung ndu dingsa asum jaw na lam nnga na re, Laiza hkrat mat tim tinang a Dap hpe manu ai shara tam nhtawm matut ninghkap gasat na gaw kam shut na lam nnga ai.
Raiyang Majan ndai galoi ngut na rai ta?
Myen Asuya kaw nna mung masa ahkaw ahkang shayawm na lam tsep kawp nmu mada ai, anhte ethnic groups ni hte maren mara madang mung masa jahkrup sa wa na lam nmai byin ai zawn KIO/ KIA ni mung “Jet ai munghpawm kata madu a gam maka madu hpareng lu ai( self determination)” ngu ai Pandung kaw ndu dingsa laknak jahkrat asum jaw na ngai nmu mada nngai.
Myen Hpyen Ningbaw ni gaw manghkang hpe jahkrup bawngban na malai manghkang hpe majan gasat awngdang la ai ladat hte she grau shakut nga ai sakse gaw mani mana na manghkang ni hpe yu maram chye lu nga ai.
KIO/KIA ni mung atsam nga ai made laiwa sai prat ladaw ni hta grau Mung shawa hpyen hpung ni hpaw shabawn nhtawm madang sharawt ninghkap kasat wa ai raitim 2011-2013 lapran na majan kaba ni hpe yu yang ahkyak dik ai hpyen man bum marawn shara ni hpe tat sum kau ra mat ai mung ta tut chye nga saka ai.
Shaloi majan ndai galoi ngut na rai ta?
Myen hpyen ni ndau tawn sai Majan ndai hta Myen hpyen ni kam mara roi sha, kam mara zingri sat nat nga ai hpe anhte Wunpawng ni ala hkam mana sha nga na mahtang kun?
KIO/ KIA ya galaw nga ai n-gun atsam madang hte Tai hpyen ni hpe dang mangan nga na matu nloi ai zawn, maren mara negotiation atsang de dialogue byin wa na mung nloi nga ai. Myen Hpyen Dap ningbaw ni gaw mungdan matsan chyaren re hkrat sum mat ai gaw shanhte a woi awn uphkang ai ladat, masa shut ai majaw re ngu ai hpe shanhte galoi nhkap la yu ma ai, shanhte gaw galoi mung gasu kabrawng ai lam ni yawng hpe awngdang jahten kau lu ai atsam nga ai ngu dingyang gumrawng nga ai ni re, dai majaw mung masa bawngban wa shagu maren mara jahkrup bawngban ai bawngban hkrang hpe nlang ma ai.
Myen Asuya gaw mungdan hpe democracy mungdan nnan de woi sa wa nga ai ngu jahtau marawn ai lam hpe mungkan mungdan kaba nkau nnan daw de Myen Asuya hpe ram ram kam lai wa ai raitim hpangdaw de bai sharai sadi maja ai de bai htingnut hpang ai hpe mung anhte mu lu saga ai.
2015 ning Ra Lata Poi kaba a matu hkyen lajang hpang wa nga masai, ya du hkra Myen mung shawa Wan Manga e ninghkap sen htu ai 2008 constitution hpe gram na matu sat lawat nmu ai, Rapdaw kata shang kazut rawng nga ai Myen Hpyen Datkasa 25% kaw nna gaw Hti hkum 436 hpe gram na matu tsep kawp ninghkap ai lam asan sha tsun shapraw masai, dai hta grau san hkra kaga tsun na lam mung nnga sana nhten.
Anhte Ethnic Groups hte Democracy Groups ni kaw na hpyi shawn nga ai Federalism ngu ai hpe gumsam Thein Sein wa aga hku nna bang tsun shalawm ai 2/3 lang rai wa tim tatut hkrang shapraw galaw sa wa ai lam ya du hkra tsep kawp nmu mada ai.
Myen Hpyen Dap Ningbaw ni hte Myen Nationalists ni Marung Nra tai ya nga ai Myen Asuya a ra sharawng galaw hpang nga ai gaw hpa rai ta?
Myen Asuya gaw KIO/KIA hpung hpe Laknat jahkrat ngut ai hpang Mare kahtawng shagu, bum marawn shagu Myen Hpyen Dap ni dap jung shara la mat wa nhtawm Wunpawng Mungdan kata na nhprang sut rai yawng hpe kam ai hku htu dut sha nhtawm Jinghpaw Wunpawng amyu sha ni hte Nawku hpung ni yawng hpe shanhte a up hkang hpareng ai npu e tsep kawp Ushoi jum tawn da na masing re.
Ngai sawn lu ai hpe tsun ga nga yang..
Hpyen Majan a matu n-gun numdaw mi bai gaw sharawt na hte Mung Masa Majan a matu hkyen lajang sa wa na lam re.
Hpyen Majan a matu hkyen lajang ai lam hta,
1. Amyu sha yawng a jahtum na majan kaba ndai gaw nam maling, bum marawn ni hta sha nrai mare kahtawng Myo kaba ni hta mung byin wa na sha rai nga ai.
2. KIO/ KIA the mung shawa hpyen dap ni gaw nam, bum marawn ni hta sha nrai Myo Mare kaba ni kaw mung nga wan a sha re.
3. Kachin Mung shawa malawng maga majan ndai hta shang lawm mat wa ra na re( majan bai byin yang ya na hta tsinyam hkrum ai mung masha grau law wa na re majaw Kachin mung shawa ni hku nna tsinyam hkrum na mahtang la nga na kun? Amyu sha lawt lam ndai hpang jahtum na majan kaba hta shang lawm kasat na kun? lata na sha rai mat nga sai)
4. Kachin Mung shawa ni lang na laknak hpe KIO/ KIA kaw na alaw alam shale jaw lu hkra shakut ran a re.
5. Kachin Mung shawa, Nawku Hpung, Hpaga Hpung, Htunghking hte Laili Laika hpung, Miwa, India, Thailand, Malaysia hte Overseas Kachin Community ni yawng kaw na ya ten hta ja gumhpraw jai lang ra ai kaga lamang ni hpe naw gan jahkring nhtawm ndai hpang jahtum na majan kaba a matu ja gumhpraw, sutgan ni hpe htep lahti hta shinggyin nhtawm seng ang ai de lam tam shalai jaw nga na.
6. Wunpawng amyu sha ni a shawnglam mung masa myit hkrum lam hpe jahkup la lu na matu laknak lang hpung ni rai nga ai KIO/KIA, KDA, NDA-K, Sara Doi La Hpung, Du kaba Lasang Awng Wa hpung ni yawng hkrum bawngban lu na matu Kung kyang chyoi chye ai CSO hkan na salang ni Nawku Hpung shagu na htap htuk ai Hpung ningbaw ni hte hpaw ninghtan ai hpung ni kaw na woi awn nhtawm amyu sha kahkyin gumdin lam hpe Wunpawng Amyu sha yawng a shawnglam gam maka hpe Uhpung shagu na ningbaw ni chye na myit tau ya let galaw la na.(ndai myit hkrum bawngban ai lam hpe ninghkap ai, ndu npru ai hpung ni gaw kalang lata kachin shawa a man e Myen hpyen ni a maga tsap ai WP ni a hpyen, uhpung ni re hpe asan sha chye na hkap la mat wa na ninggam mung rai nga ai.)
7. Kachin Mung Masa Party, Amyu Lakung ningbaw ni hte Kachin ni a shawnglam a matu hkrum bawngban na.
8. Wunpawng Mungdan kata na ru-di Sam, Myen, Nepali(Gorkha), Naga Amyu sha ni hte Kachin Ningbaw ni mung masa bawngban myithkrum lam galaw na.
9. Majan kaba a majaw Refugees, IDP law law a matu hkyen lajang ra na.
10. Kaga galaw ra ai magup sumhpa.
Mung masa majan a matu chyoi chye kung kyang ai myitsu ni hte shara jahkrat saw a ai lam hta yawm dik zetlet ai dat kasa ni hpe Miwa, India, Thailand hte USA rung hpaw bungli galaw ai madang galaw sa wa na.(ya galaw nga ai ROKA dat kasa bungli ni hpe upgrade galaw ai madang tim ram ai.) Myen mungdan kata hta galaw sa wa na Mung Masa Majan gaw grau kaba grau ahkyak ai zawn ga baw mung law law woi numshawng na hpu-awn ni mung law law rai ra nga ai.
Ya byin nga ai mung masa sat lawat ni hpe maram masam yu ai hpang mu mada sawn lu ai hpe ka jahkrat dat ai lam re. Ta tut hta kade daram teng ai, galaw sa wa lu na ngu ai gaw Wunpawng amyu sha yawng a myit hkrum dawdan galaw sa wa lu ai lam gaw madung rai nhtawm dai galaw lu ai lam gaw Kachin ni a shawnglam hpe lam woi mat wa na re ngu kam let ndai laika hpe hpungdim nngai.


text:
Karai jaw ai Jiwoi Jiwa ni a lamu ga hpe tawt lai shang gabye ai matse labye kaba hpe ya jang gasat shamyit ga.
1-Annau ni a dai lup dai hpang ga hpe jahten ai chyasam hpyen hpe sat shamyit ga.
2-Myu hte mungdan a matu sak ap nawng lai wa sai myu tsaw share shagan ni a matu bung lat hka a malai gasat shamyit ga.
3-Annau ni hpe sai chyup sha ai, zing rut htu ai, sat shamyit ai hpyen hpe gatsang ga du shachyut gasat shamyit ga.
4-Chyu jaw kanu ni hpe shinggyin roi rip ai, matse sawa dusat hpe azat shamyit sat shakri kau ga.
5-Annau ni a manu dan dik ai hpa rai nchye shi ai ma ni hpe duhka jaw, roi ai, lam pat ya ai, shat gashun sha ai shinggyin myit n'rawng ai dusat chyazai hpe sat shamyit kau ga.
6-Shaning galu dip zingri roi rip dang sha ai kaw na lawt pru na matu sawa myen hpe gatsan ga du panglai nammukdara du shachyut gasat shamyit kau saga.
Democracy Tara Ritkawp hte mung shadawn shadang n'mai. Hpyen ritkawp tara hte mung shadawn shadang n'lu. Shinggyin ahkaw ahkang hte shadawn dan na hpa n'nga. Karai tara masa mung kachyi mi pyi n'nga ai dusat gumshem matse labye hpyen hpe hpuntang hte shoi lahpawk htem puk shabawn kau saga. Myu tsaw mung tsaw ai share shagan magrau grang dik ai chyurum ai myu sha ni e annau ni a myu tsaw sinat mahku gaw mungkan ting gadu gara ngoi garu nga sai. Myen hpyen gum shem sawa hpe gasat shamyit na annau ni lit ang sai. Shachyut gawt shamyit kau na dai ni annau ni prat hta ban hta du nga sai.
N-Gut ai, N-Tsam ai, N-Dik ai, N-Dawt ai, N-Ju ai, Masin n'si dik ai myu tsaw mung tsaw myit hte ya jang Gap Gap Gap..
Shachyut shamyit atsai awai gawt kau saga.
Baren Numraw


text:
1963- ning
htum wa maga de KIA Shanglawt ni Hu Gawng de du shang wa ma ai. Myen dap ni
mung Jinghpaw mare Ninghtawn ni hpe Wan nat, adup abyen zingri ai lam ni hpe
galaw wa masai.
Dai majaw –
Hugawng Ting Kawk mare masha ni hte Howa Hkun Hpung gaw, Nam rawng mat wa sai
re. 1948- ning Inglik kaw na Shanglawt la ngut ai hpang- shawng nnan “Hpyen yen
tsin yam” hkrum sha ai ni gaw- Hu Gawng
TingKawk, Danai, Nawng Mi, Dum Bang bu ni rai nga ma ai. Internet prat rai n-re
ai majaw kadai n-chye kau dat ai Dudaw sai hkaw, rim adup abyen, sat nat roi rip
hkrum ai lam ni gaw- bai tsun na pyi n-kam hkra hkam sha lai wa yu sai re. Dai myit Ningma hkang dingsa ni, dai ni du hkra naw machyi taw nga ga ai. Lu malu Ja Gumhpraw Sut gan, U wa, Yamnga, Yi
sun Hkau na, Dum n-ta ni yawng hkra sum mat ma nna matsan chyaren re, nga sa madang grit nun
dik mat nna, Myen ni a “Maku” daw hkrum ai hta laika ka ai wa hte dum n-ta masha ni
mung lawm nga ma ai. Dai lam ni hpe myit
dum dat shagu- Myen Sa wa Hpyen ni hpe "Maroi n-ni Masin n-si” dik la nga
ai. Shu
Mashi, Shu Masha Prat du hkra raitim Myen Hpyen n-dai ni hte naw gasat anut hkat ra na masa rai nga ai. Dai majaw- ganang Ga mi du hkawm,
pra hkawm ra ga ai raitim, Chyurum ai Wunpawng an hpu an Nau ni tut makyit mahkai, Kahkyin zinlum let Myu sha lam yan ni hta shakut
shaja sa mat wa ra na ga ai.
Lahta e tang
madun lai mat wa sai hte maren- Hu Gawng Bu ni Nam rawng mat wa ai hpang, 1965-ning
hta Howa Duwa Hkun Hpung hte nta masha ni
gaw Myen dap ni a rim la ai hkrum
sai . “KIA ningbaw Kaba lu rim sai”…nga
nna- Myen mung ting Shi laika ni hta dip shabra gamawng dat masai re. Bochuk
Awng San hte “Pang Long Ga Sadi” hta rau Lekmat htu lawm ai Howa Duwa Hkun
Hpung gaw, Sam mung jinghpaw ni hpe Hu
Gawng ga de woi lung wa nna rawt malan bungli woi galaw ai KIA ningbaw kaba re ngu nna Bochuk Ne Win
shadu kau ai lam rai nga ai.
Dai majaw- Ne Win gaw, Howa Duwa Hkun Hpung hpe “Asik pin Yelawng” “Agung
rawng ai Hpun hpe Hka jaw hkrup sai”…nga nna tsun lai wa sai re. “Asik pin”…ngu
ai gaw Myen hpe Rawt malan ai “Agung hpun”…ngu mayu ai rai nga lu ai. “Ye-
lawng”…ngu ai gaw-“Hka jaw” ai hpe tsun mayu ai rai nna, galoi Hka jaw ma ta?
Teng sha nga
yang KIA rawt malan bungli woi hpaw hpang ai gaw- Lahtaw Zau Seng, Zau Tu, Zau Dan, Pungshwe Zau Seng, Malizup Zau Mai ni
rai nna, Maigan mung matut mahkai lit hkam gaw Howa Michael Ja La ni rai ma ai. Howa Ja La gaw- Vietnam majan na American
Laknak ngam hte Machyu Pala ni hpe Thai hku nna KIA Shanglawt Dap de shalai
bang ya ai lam ni hpe galaw lai wa sai. M-16 Sinat ni gaw dai ten na shalai
bang ai Vietnam Laknak ngam ni rai nga ai.
Shing rai Howa
Ja La gaw- Vietnam Laknak ngam ni hpe Thai hku nna shalai bang ya nga yang,
1965- ning hta Bankok N-bungli Daru e Laknak ni hte shi hpe rau hkan garum ya nga
ai Shanglawt Agyi wa hpe Thai Balik ni rim kau ai hkrum masai. Myen mung Shi Laika ni hta mung dai lam ni
lawm pru wa nna, Howa Ja La hpe Myen Asuya ni kaw ap ya na matu hpyi ma ai. Raitim Thai Asuya
gaw Howa Ja La hpe Myen ni a lata de n-ap ya ai sha America de koi yen shangun kau dat ai gaw dai ni 2013- ning du
hkra rai nga sai. Dai hpang Howa Ja La gaw- Sut Du Bawm Wang La Raw woi hpaw
ninghtan ai “Pan Kachin” hta e ningbaw Hpa-awn lit la nna, matut nna KNO hta e
mung dai ni du hkra shang lawm let myu Sha lam yan ni hta shakut shaja taw nga ai re.
Lahta
e tang madun lai wa sai hte maren- Howa Ja La rim hkrum mat ai hpang Vietnam de
na Laknak Machyu Pala ni lu la na mahkrun lam pat mat sai majaw, KIA Shanglawt
Ningbaw kaba ni gaw Miwa mung de na Laknak ni garum bai sa hpyi na matu myit
hkrum daw dan masai. (Ningbaw Kaba G-O-C jan Tangbau Nang Bawk gaw Laika ka ai wa a Kamoi a kasha/ Kahkri
nan rai nga ai. Ya aten Chiangmai
Jinghpaw” Myu Shayi Hpung” K-W-A-T a
Ningbaw Hpa-awn tai let Mungkan Wupawng Rapdaw U-N hte matut mahkai, kaga
Mungdan (22)- jan de mung sa du let Myu Shayi lam yan ni hte seng ai mabyin
masa ni hpe tang madun, shana shabra, garum
shingtau ai lam ni hpe galaw nga ai re).
N-dai
zawn KIA shanglawt Ningbaw Kaba ni gaw Miwa mung na Laknak garum sa hpyi na sa
ai 1967-ning hta Ningbaw Kaba Zau Seng, Zau Tu, Pungshwe Zau Seng ni hte rau
Zahkung Ting Ying mung lawm nang mat wa sai. G-H-Q (General Head Quarter)
Ginjaw e gaw Major Namsu Zau Tawng( Bumlen Awng) Dap Sin ngam ta ai lam chye lu
ai. Dukaba Zau Dan gaw Rawt malan nnan hpang ai ten hta Communist hte gasat nna
hkrat sum mat sai re. Shing rai- KIA
ningbaw kaba ni hte Zahkung Ting Ying ni Miwa kaw na Laknak garum sa hpyi ai
shaloi-
“Nanhte
hpa majaw Laknak ra mit ta?”…..nga nna Miwa ni hkap san ma ai. Shaloi- Ningbaw
kaba ni gaw-
“Ne
Win hpe gasat na matu re”… ngu nna bai htai ma ai. Dai 1966-67 ning ten ni hta
- “Thayoke Myanmar Aye Akhin” manghkang
a majaw Myen mung mare kaba ni hta nga ai Miwa ni tsumra mi sat hkrum ai ten,
Mao Zedong Miwa Asuya ni mung Ne Win Myen Asuya hpe Peking (Beijing) Radio kaw
nna shani shana agying aging matsa taw nga ai aten rai nga ai.
“Shaloi..nanhte
Jinghpaw ni Communist galaw na i?”
“Laknak sha lu na rai
jang galaw na”…bai ngu ma ai. Shaloi Miwa ni gaw-
“Raitim
nanhte Jinghpaw ni ….nanhte a shawng e Communist galaw taw nga sai Myen (Thakhin
Than Thun/ Thakhin Zin ) ni a n-pu e nga ra ai”…bai ngu ma ai. Miwa ni shing
nga tsun ai shaloi Ningbaw Kaba ni tsumra mi myit yak mat ma ai. Myen hpe n-ra
nna Rawt malan ai she nga yang, Myen a n-pu bai rawng ra na nga ai majaw -
“Dai gaw n-byin mai na re “…ngu nna,
Shanglawt Ningbaw kaba ni G-H-Q Ginjaw de bai n-htang wa mat masai. Raitim
Zahkung Ting Ying gaw Communist tai na matu myit hkrum hkap la kau sanu ai. Hpa majaw i? nga yang-
Miwa ni gaw Brang Ram prat naw rai nga ai
Zahkung Ting Ying hpe Num sha, ma sha ni hte abawk asawng, Gumhpraw jaw, Laknak
jaw rai nna Jinghpaw Communist tai na
matu gung lau la kau manu ai. Zahkung Ting Ying hte Miwa Communist ni gaw, “Daw
wa ai hte Nga wa ai “ hkrak rai mat masai.
Shanglawt
Ningbaw kaba ni bai nhtang wa mat ai hpang Miwa mung e ngam nga ta ai Zahkung
Ting Ying gaw Ningbaw Kaba ni hte Miwa Communist ni pawng mat sai lam Ginjaw e
ngam nga ta ai Major Namsu Zau Tawng hpe
Wire-less hte Shiga masu nna shana dat sai. Namsu Zau Tawng mung zahkung Ting
Ying hpe kam nna Shanglawt Ningbaw kaba ni Communist hte pawng mat sai lam
KIA shanglawt dap shagu de shana shabra
kau dat nu ai. Lam mi hku tsun ga nga yang Zahkung Ting Ying gaw Miwa ni a Back
ground hte Ginjaw de rai n-du wa ai Ningbaw kaba ni hpe “Ahna” zing la kau ai
lachyum rai nga ai.
Miwa
ni gaw Communist n-kam tai ai, shanhte hpe je hpre mat wa ai Ningbaw kaba Zau
Seng, Zau Tu hte Pungshwe Zau Seng ni hpe sat kau na matu Miwa mung hte
Jinghpaw mung jarit Hkyen bum lapran e Ambush hkap nna, agying aging hkap gasat
anut ma ai lam chye lu ai. Raitim Ginjaw de na Hpyen garum aten dep bai du sa wa
ai majaw Ningbaw kaba ni asak lawt lu
masai re. Major Namsu Zau Tawng mung Zahkung Ting Ying a ga madat shut kau ai
majaw Shanglawt dap e n-nga gwi mat nna Myitkyina de hprawng mat wa sai re.
(N-dai lam
ni hpe Shanglawt KIA ningbaw Kaba Zau Seng a Kahkri - Salang Marip Zau Awng
(Lashio) kaw na chye la lu ai lam rai li ai.
Salang Marip Zau Awng gaw, Maymyo
D-S-A Myen Hpyen Du tai Jawng yu rai
nna, hpang jahtum shaning e Ningbaw Kaba a Kahkri sawng re chye nna jahkring kau hkrum ai wa rai nga ai).
1988-ning
Jawng ma ni rawt malan ai majaw Bochuk Ne Win hkrat sum mat sai.Dai hpang
Bochuk Khin Nyunt a prat bai du ai shaloi- Zahkung Ting Ying gaw NDAK (New
Democratic Army Kachin) ngu ai mying hte bai galai shamying, gap jahkring nna
(teng sha nga yang - Myen ni hte kalang mi pyi gasat gap hkat ai lam nnga yu ai hpung ni re. Kachin nga n-na jinghpaw mying
dut sha ai ni re) Pangwa mare hpe bai de masai. W-P myu sha La Chik ni yawng
hkra mung shanhte a Ningbaw ningla kaba hku nna grai tsawra hkungga arawng la
nga ma ai. Raitim Chyahkyawn hpyi hpun da ai Miwa sai Zahkung Ting Ying a
lachyen lahka, sumprat dawk chye ai myit kyang ni, tinggyeng akyu hpe sha tam
chye ai myit jasat ni gaw angwi ngwi sha dan dawng wa sai re.
(Daw (3) hpe mung la hti ga).
(Sumla garum la ai Ah Hpu hpe mung chyeju dum ai lam shana dat nngai.)


text:
Manang Ni
-
-
CHRISTMAS MAHKAWN BUK 1004 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
LaDaw Labau GaLu :)
Bungli n lu mat ai lam gaw n dai hku, grai lagawn na gadai n ra ai mung hkum shadu :)
Hpa na taw,Hpa na taw nga lawan dik ai hku mung hkum san yu shi myit loi galu na madat ya u yaw :) :) bungli she n lu taw ai mani ai gaw kachyi byi n mai shayawm ai ( masha ni chye mat na rai nga ai ) n dai wa hpa na jobles rai taw ai kung nga le :)
2006 Ning kaw gaw paupau(miwa Hku) pawksi(myenhku) galaw ai kaw maneger bungli gaw masha ni la kau sai nga na :) Dun ye ai bungli mung shabrang ni hte n kaik ai nga n htawm :) loi heavy ai bungli katut ai hku re, Rai tim bungli galaw jang gaw $ lu ai le i? dai majaw gaw kaja n lata ai sha galaw hpang ai law, dai hku rai grai rai na galaw pyaw nga sai ngu yang she mang hkang gaw hpan sai gaw, Shanghtin u have to move house! Da law..Why ...ngu jang she...jawng lu ra ai nga majaw reason jaw wa na ngai mung n lu ning dan mat ai le i?
2007 Apri first(1) gaw ngai na shangai n htoi re goi, dum ai ni kumhpaw sa ya mai ai lam loi n dau dat ai yaw, gaya mung n chye hkum ngu matsang mayen rai na she hpyi la taw ai re lu :) :) harrr gara kaw du mat sai kung, ok april 14 shani gaw htawt sai goi..n ta n nang de
masha ni gaw n ta htawt jang grai pa ai nga ma ai le, hpa na kung ngu yang gaw, rai chyu law si nga ma ai gaw,shanghtin wa gaw hpa sut gan mung n lu ai re majaw gaw htun pa sha hpye la di na bus jawng, train jawng rai na du mat wa sai ngu sa ga i, i pyaw rai ngu hkum san n tsung dan ai :) :)
Shi Hpe Galoi Mung N dai Kaw la Ai (bus) hpe le :)
Dai laprang kaw na gaw grai law taw na n ka na sai yaw, n dan hti mat na mara ai, dai hku rai na 2007 novemver kaw gaw jawng lu ra sai goi, Sharin ra ai laika wa Dutch Laika da nga myit she ru ai, English byi n chye n kaw rai bu si nga ai ngu yang she, Ya bai rai wa sai Dutch....ah ga....rai tim chye ai hte maren le i mau nga n ngai sai re majaw gaw...Lung sai hku re..sharin ai shaloi gaw bri bri re n chye na tim sa bri nang tik tik shani shagu ....Dai hku rai na 1month later....Video ...hkang na hku le...:) dai shaloi gaw...Alsjeblieft (Please) Ga San ai Hkrang shaloi lang ai : Alstublieft (here u r) Ga Htai ai shaloi law lang ai : Dai hku rai na loi chye bri nang wa sai hku rai nga ai :) chyeju dum ai nga ai hpe sha mung grai law hkra mai tsung nga malu ai : chye ai ram yaw :) Bedankt,graa gedaan, Dankuwel, Dank uw,
Hartelijk bedank, dank u zee ( zee ngu gaw (sea) pang lai hpe tsung ai re kaja sha nga yang) rai tim panglai kaw gaw hka ni grai law ai le i kade re kadai n chye gaw dai hte shindaw ai majaw rai sam ma ai :) chyeju grai kaba sai yaw nga mayu ai ka re malu ai da law..:)
Ok le shat hpyi sha na ram gaw chye da sai ngu ga jawng mung ngu mat sai A2 ngu ai madan rai malu ai, Dai chye jang gaw Dutch mung dan hta sakhkrung mai hkawm sa sai nga na masat da ya ma ai, :) kaja nga yang ya she prat gaw hpang ai gaw rai nga ai, prat prat wa mung hpang ai kaw na n lai hkraw taw na law :) A3 hpe lung na ngu taw nga yang she € manghkang tsa bang wa sai gaw taw, jaw ya na wa ahnu/ahwa mung n mai ngu nga ai gaw n dai kaw le, madu tam la madu lung sha mai taw na, yak sai shanghtin ah prat, bungli ja ji rai tam hkawm ai shaloi mung, Driver licence or Diploma sha n lu jang Dun ye ye sha na byi n loi nga ai le...prat nau dep ai mung dan n dai hta wa...
sponsor lu na matu interview htai da ai mung, tsim hte tsam , we wil let u know next month nga na la she la du she galu jat hkra, hpa rai tim sponsor lu jang gaw partime bungli gaw lu loi ai le,gara kaw tim mai tam galaw na jawng bai matut lung na shang hte hpyi ai Driverlicence or diploma ni mai la ai rai nga ai, Driver licence lu na dai ram yak ai i ngu hkum san yak dik ai, € jaw na mai lu ai baw n rai na le, byi n kam tsung ai shata shagu disapline(rules) ni jat chyu jat, maw daw nau ahdaw hkat hkat rai na she n re i? 100 % hta 65% gaw galoi mung hkrat ai Theory htai ai shaloi gade yak ai ngu gaw, theory awng na mai gawt na sai hkum shadu mawdaw byi n mai mari shi ai,gawt na gaw hkum shingran, Pratical ngu ai jawng bai lu ra ai, nang hkrai nang mawdaw hpe n htang hku wa chye gawt hkra rai taw tim, yawm dik lesson 5 or 7 ram gaw bai lung ra ai, Onehour €45 umm dai sha wa....hkum sha du ngai shani tup bungli galaw jang she €45 lu ai,(without) degree rai jang le :) :) Masha ni Na Gan Madun Ai :)
Theory certificate lu da sai nga jang one year valiate bying ai hku re, Dai laning mi lamang pratical ngut nang ngut ra ai dai laprang n ngut jang na theory lekmat bai hkoi mat ai hku re :( :( Loi ai i? Ya Diploma line bai tsung na chye ai ram yaw,
1 comments:
- NBWI SAM said...
-
Lawan Lawan...
Part 2 lawan ...
Hey... shayi sha ni a lam ni gaw n lawm nga ai le taw...
:P Dai ma n mai malap ai le.
Ya gaw bungli bai lu sai i?
Ngai hte rau nga ai South African la wa gaw Dutch chye shaga ai le. Nang ka da ai shi hti dan ai. Nsen pru yak ai wa i?
- October 19, 2008


text:
Manang Ni
-
-
CHRISTMAS MAHKAWN BUK 1004 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
10 Jan 2012
E-mail Backup Galaw Ai Lam
Tuesday, January 10, 2012 | Laika Ka Ai Shanghtin
Dai ni Computer Magazine bai hti hkrup ai shaloi gaw ngai hta grai ra taw ai lam langai bai mu la ai hku re, Ngai na G-mail Hpring taw na warning jaw taw ai grai na sai, rai tim upgrade n kam galaw ai hte delete kau na zawng re ni mung aten n lu jaw na n lu galaw ai lam ni nga ai.
N DAI ZAWNG RAI WARNING
Dan rai na myit ru taw si nga yang dai ni chyawm mu hti la sai goi ( BackupGoo ) nga software lam re.Shigaw Free to try re( A ten ladaw mi free jaw langa ai baw) Dai hte Email hkan na madu la mayu ai lam ni yawng hpe madu computer kaw backup galaw ya lu ai hku re.
N dai zawng rai na Madu Computer Shim ai shara kaw backup lu galaw da jang gaw madu email account hpe yawng delete kau tim n ra sai, jasan jaseng kau ai na bai langa ai hku le. Ngai gaw email adress mung hkring hkring n kam galai ai majaw madu kaw lu ai hpe gaw hten jang gram lang re baw sha kam ai :) jahkring hkring galai jang bungli n nang tam la ai hte bung ai majaw lu da ai hpe sha lang taw ai hku rai nga ai.
N Dai Kaw Download galaw la ga !
Labels: LaDat Ni
Subscribe to: Post Comments (Atom)


text:
USA NA MYUSHA NI YAWNG HPANG DE CHYEJU DUM LAIKAJan Labyawng Bawk Ja (NDF) gaw American Asuya a saw shaga ai hte mare USA mungdan de sa du nna Myen mung kata shanu nga ai Baw Sang Myusha ni hte Myen mung kata hta byin nga ai mung masa la, sut masa lam, shinggyim a hkaw a hkang lam ni hpe USA Asuya ni myitsu salang ni hpe tsun hpaw dan, bawngban jahkrup ai ni hpe galaw la lu wa sai. March (9) ya shani USA mungdan kaw na Myen mung de a ngwi a pyaw sha bai du shang wa lu sai. Matut nna Kanu Jinghapw Mungdan de lung wa nna 2012 April shata kaw galaw na Ra Lata Poi hta Hpakant Ginwang kaw shanglawm shingjawng na re. Myen asuya ni jahkrit shama ai lam ni nga ai rai tim tinang a Myusha ni lawt lu na hpe sha myit mada let galaw hkawm sa nga n ngai. Matut nna mung akyu hpyi garum ya na hpe lajin mayu n ngai.
USA mungdan de du nga ai ten hta shawang tsawra myit kaba hte hkap hkalum, hkap pang la ai, lam a myu myu hku garum shingtau la ya lai wa sai USA mungdan, State shagu kaw du ngai Jinghpaw Wunpawng Myusha ni yawng hpe na chying wa chyeju dum dat n ngai. Anhte Myusha ni ya ten shada gade mi tsan gang hkat nga ai rai tim lani mi hta rau sha bai hkrum zup lu na hpe myit mada nga ai. Anhte Myusha ni bai hkrum zup nna Kanu Wunpawng Mungdan hpe rau sha jawm gaw de sa wa ga ngu tsun shana mayu ai. USA mungdan kaw shanu nga ai Jinghpaw Wunpawng Myusha ni yawng hpe nachying wa chyeju dum let shakram dat n ngai.
Chyeju kaba sai!!
Karai Wa yawng hpe shaman ya u ga,
Bawk Ja


text:
Myen hte Miwa ni Mangshi kaw bawngban ai lam (KNG, June 25, 2011) hte seng nna, Miwa ni KIA hpe gasat na matu Myen ni hpe Miwa ga lang na ahkaw ahkang jaw na kun? Ngu ai hpe myit yu shara rai nga ai. Miwa Gumsan mungdan gaw Mungkan Wunpawng Hpung (UN) kaw security council aten hpring malawm rai nga ai. Shanhte a Mungdan kata de kaga mungdan langai ngai na Hpyen hpung ni lai bang na ngu ai gaw, Yunnan Asuya sha dawdan nna ngut ai baw n rai nga ai. Dai majaw, mai byin ai masa gaw, Miwa phone hte internet lang taw ai KIA a lam hpe sagawn la na matu karum hpyi ai mai byin ai. Bai nna, KDA ni sa dung lawm ai ngu ai gaw, KIA hpe gasat na matu ngu ai hku nna bawngban ai mung rai yang she rai na re. Raitim, KDA ni mung myit hkrum lawm ai ngu ai hpe Myen ni shiga shabra ai mai byin nga ai. Dai hku shabra na matu dingsang woi sa ai mai byin nga ai. Dai gaw myit masa majan langai mi rai nga ai. KDA kata kaw mung Jinghku hkrai re majaw, Du ni myit n su tim, hpyen la ni chye myit na ma ai. Dai gaw n tsang ra na re. Bai nna, Shanglawt ni a hpyen dap langai lahkawng hpe sha kashun la nna, majan shazim lu na n re, ngu ai hpe Miwa ni mung sawn da chyalu rai na ma ai. Ga jarit kaw gasat ai shaloi, Miwa hkran de sinat pala ni lai bang chyalu re ai hpe Miwa ni mung chye na ma ai. Raitim, KIO/KIA hpe matut gasat yang hkra wa na manghkang ni hte seng nna, Miwa hpe tauhkrau sa tsun ai chyawm gaw mai byin nga ai. Myen ni na masing hta chyawm gaw Rawt Malan uhpung yawng hpe matut gasat na matu shajin da chyalu re lam chye lu ai. Laiza hte Maija Yang hpe chyawm gaw Miwa Mung maga hku n rai tim, matut gasat yang gasat wa chye ai. Dai hpe gaw sadi ra ai hku re.KIA ni hpe gasat na matu yak ai lam hta hpan amyu myu nga ai hpe Hpyen ni chye ma ai. Majan training grung ai (moi de kaga rawt malan hpung ni hpe pyi training jaw ai re). Hpaji chye ai ni woi awn ai. Nhprang sutrai arang grai nga ai majaw tinang lagaw tinang tsap lu ai. Moi de Miwa ni a lakung lakap Communist ni hpe pyi KIA ni gasat shamyit ai re majaw, Miwa ni kaw shamyet shanat ai uhpung n re ai hpe Miwa ni chye nga ai. Bai nna, shara dam lada ai. Hpyen masa hta shara kaja grai lu madu da ai. KIO/KIA ni hpe kade gasat tim dai ni du hkra yawm mat ai ngu n nga, grau grau nna lam shagu hta rawt jat wa ai hpe chye ma ai. Dai majaw Miwa ni mung shanhte Mungdan kata na zawn Mungdan langai hta Policy lahkawng masum (Hongkong, Macao, Taiwan) mai nga ai, ngu ai hpe hkap la ma ai.
Shaloi gaw Myen ni majan shazim na i? Galoi n zim ai, Myen ni mung gasat magang grau grau nna kung wa ma ai. Dai majaw, mai byin ai daram jahkrum na ahkaw ahkang pru shagu, gasat ai hpe shazim nna, tinang a ahkaw ahkang hpe mung tsun shakut ding yang rai yang kaja na re. Dai zawn aten galu gasat sa wa na hkrun lam hta mung shawa hte seng ai (Public policy) hpe jahkrat nna, Mung shawa hpe makawp maga na masing hte rau, shakut sa wa na matu dinglun dat nngai law.


text:
By: JPKS0 Comments
2014 July 25 ya shani kaw nna Laiza Muklum kaw mungdan ting gap hkat jahkring lu na matu NCCT zuphpawng galaw ai lam na chye lu ai. Kaja sha nga yang gap hkat jahkring na matu lit nga ai gaw laknak hpai ai rawt malan hpung ni pawnghpawm tawn ai UNFC re. Raitimung ndai zuphpawng gaw laknak nhpai ai ni mung lawm ai uhpung 16 re lam tsun wa masai.
Shingdu lam hpe hkaja yu yang Myen gaw rawt malan hpung ni hpe shamyit kau lu na matu Border Guard Force (BGF) hpaw dat ai raitimung rawtmalan hpung ni BGF kaw sa shang na malai UNFC hpaw dat masai. Myen gaw UNFC hpe jahten sharun kau lu na matu ladat myu hkum sumhpa lang wa masai. Shing rai 2013 November shata hta Laiza kaw galaw ai zuphpawng hta UNFC kaw na pru mat sai KNU ningbaw ni hte laknak nhpai ai uhpung ni gaw UNFC hpe garum la na matu ngu ai NCCT hpe tai wa a hpaji hte hpaw dat lu masai. Pru wa ai mahtai hpe yu yang, Myen gaw pala langai mung nlang ai sha, rawt malan hpung ni yawng hpe dang la lu na hpaji rai nga ai.
Dai ni na rawtmalan hpung ningbaw ningla ni a zuphpawng gaw UNFC n rai sai. Tai hpyen wa shalat ya ai NCCT zuhpawng she rai sai. Shing re ai majaw ndai zuphpawng kaw myutsaw mungtsaw rawt malan hpung ni maga mi de tsap nna, tinggyeng lu lawm lam hpe marit ai ni gaw kaga maga de tsap let gang hkat ai sumri gang shingjawng poi zawn rai wa sai. Myutsaw mungtsaw maga de ngang ngang tsap nna nyan hpaji hte n-gup hpe laknak shatai nhtawm ja ja gasat wa ai KIO Ningbaw Malai Du Kaba Nban La hpe hkan madi shadaw ai uhpung ni nga ai zawn, tinggyeng lu lawm lam hpe myit mada let Myen maga de ngang ngang tsap nna woi awn ai ni hpe madi shadaw ai ni mung ntsaw ntsang rai nga ma ai.
Ndai Laiza zuphpawng kaw mungdan ting gap hkat (Nationwide Ceasefire) myit hkrum sen jawm htu ai hte President Tein Sein gaw Myenmung ting simsa sai majaw maigan masha ni Myenmung kaw arang kaba sa bang na matu hpaji daw ai lam awngdang wa lu na rai sai. Hpang e rawt malan hpung ni gaw tinang hpe satan wa hkalem kau ai hpe myit dum wa timung, maigan sut masa ninghkring ni gaw shanhte bang tawn ai arang hpe makawp maga tawn lu na matu Myenmung kaw majan bai n byin wa hkra asuya hpe jawm madi shadaw la na rai nga ma ai.
Dai ni na myutsaw mungtsaw rawtmalan hpung ni gaw Myen a maw lanyet ai hpe kade lang hkrum sha wa yu sai lam hti n dang rai wa sai hpe myit dum ai ni hkrai re. Dai ni na ten hta satan wa gaw democracy hte federal ahkaw ahkang jaw na, Pinlung myit hkrum zuphpawng hta grau kaba ai zuphpawng galaw ya na, ngu ai maw lanyet ga si ga ngau ni hpe mani kau ya nna tinang a myusha ni lu ging ai ahkaw ahkang ni lu wa hkra tinang a asak hpe apnawng kau nna shakut sa wa ai ni re.
Dai zawn re ai kamhpa lam hta hkan nna myusha lam yan a matu hkam dahka lam rai n nga dingsa, Myutsaw Mungtsaw ningbaw ningla ni gaw mungdan ting gap hkat jahkring ai myit hkrum sen nhtu lawm na ma ai, ngu ai hpe nu wa hpu nau ji nban yawng hte kamhpa dat ga ai law.
Pyi La
n
n


text:
MALANG MAW KAW MYEN NI N BUNGLI DARU GALAW
Labels: Jinghpaw Mung Shiga
13 comments:
- Anonymous said...
-
HKum yu sin nga mu, TINANG hpe gayat na JU SHING NA ni hpe tau hkrau nna seng yeng kau mu,TINANG gaw DEFENSIVE hku sha galaw nna la sha ai baw nrai na re yaw ,ga htaw maw daw ni hpe sha pyi sharin sha ga dat mu ,TINANG GAW SELF DEFENCE SHA GALAW GA NGU ,HKUM MYIT SU TAW MU, MYEN HPYEN WA , DAI HKU NMYIT AI. MYU TSAW.
- September 10, 2012 at 10:27 PM
- Anonymous said...
-
Dai Holicopter ni gaw US dollar Sen mi daram tan na re..gap jaru jahten kau dat mu.. Hpakant kaw lung seng dut nna mari da ai ni re..
- September 10, 2012 at 10:36 PM
- angel mai said...
-
Dear KIO /KIA,
Do not let them build any air base for landing helicopter or run way. Shoot them and control their base.
USA
- September 10, 2012 at 11:33 PM
- hkunman said...
-
Tsawra KIO/KIA hte Jinghpaw Wumpawng Myusha yawng hte e....N-Bungli gap ai baw n-lu n-mai rai taw nga ai lo....,Lunan lu ra ai law.....,
- September 11, 2012 at 4:15 AM
- Anonymous said...
-
Bungli galaw nga ai masha yawng hte motor hte hpawn di asai sha shakrip kau dat mu law. Yu sin ai hku sha gaw hkum galaw nga mu. Sagu zawn sat wa na rai tim azim sha du ja ya ai nga baw gaw n galaw ga le i. Lapu zawn tinang hpe hkra wa na sai nga yang kap kap di ai zawn galaw na hku she di mu yaw. N mai hkyam sa jaw sai. Ndai ni nau ladu sai.
- September 11, 2012 at 6:17 AM
- Anonymous said...
-
Hkau ni e hkum yu shalai nga mu lo...Iran ni zawn ma du shawng gap ai baw re lo..Moi ju ni hpe sat ja htum ai ten hkam sha rang let yu sha lai kau ai ma jaw grai myit malai lu di ya ten shan hte shawng galoi mung gap gasat hpang ai re lo..Ya ten hpyen rai pyi yawng wa jahkrat ngut sam sai...
- September 11, 2012 at 6:41 AM
- Anonymous said...
-
helicopter gaw hpen la gap ai htan grau gap pyaw na re kalang hkra yang tsawm ra dan sai.
Rai tim lamu hte hkrai mung nau hkum yu taw npu de mung nmai malap nga.
- September 11, 2012 at 8:20 AM
- Anonymous said...
-
comment ,,ka ai ni yawng hpang de ,,hkum ma na nga mu,,dai miwa ,,lau ban ni hpe ,,gawt dat jang ,,,,yawng ngut sai,,,
( dai ni rai nga ai ,NUM MUNG TAI LA MUNG TAI ,( ja hkraw hte bung ai,( ja mung ja,,ga lun mung ga lun ) nga ai baw,,
- September 11, 2012 at 2:38 PM
- sammung ramma said...
-
wp buga ga hpe htu ai gaw wp ni daw dan na hkang nga naw jaw htu na i njaw htu na i wp ni prawt daw dan ra ai.ngai gaw njaw htu ai htu nga ai jak ni wan nat kau ya mu.
- September 11, 2012 at 3:22 PM
- Anonymous said...
-
Myutsaw share shagan ni hkum yu taw nga mu kyuhpyi n gun la nna shakrip shamyit dat mu, banau ni a masing gaw anhte myu sha ni a matu hpa mung akyu njaw ai yaw, dai nbung li daru ngut hkra gaw nmai la taw ai, lawan yaw jaw dat ra ai, myu tsaw ai lauban kaba ni anhte a myu tsaw share shagan ni lang la laknak kaba ni mari ya ga hkum yu taw nga mu,
- September 11, 2012 at 4:59 PM
- christopher said...
-
Aten gaw masha hpe nla ai.gwi myen ni hpa mi galaw,galaw WP myu ni hpe jamjau jaw na matu sha re.
- September 11, 2012 at 5:42 PM
- Anonymous said...
-
Hpakant kaw Bawm kapaw ai hpang, Nbungli hte hpyen la ni, laknak ni shi lang n ga htaw sa nga ai lam na chye lu ai, Ya mung n bungli yu na matu dabang hkyen nga ai nga re majaw, Hpakant Dap dung (6) hta dai zawn re hpe gap jahten ai baw n nga sai kun? n nga yang lu la mai ai ladat hte hparan kau na lam ni hpe yawng jawm karum ga ngu tsun mayu ai. Comment jaw ai daram hte sha grai la shang lawm sai zawn n myit nga ga. Aanhte yawng a shawng lam, Wunpawng Jinghpaw mungdang a matu grai ahkrak ai aten re.
- September 11, 2012 at 7:15 PM
- Zai Ningjar said...
-
Mu nga yang hkum yu shalai.!!!kadai Hpyen la wa lata Grau ding/n ding chyam hkat chyai let Gap dat yu mu leeee...KIA Myu tsaw ni e...Nan hte lahta na DU ni a ga chyu hkum la taw!!!Myen Hpyen n bung Li n Mai gap ai ngu order shapraw da ai I???Nbung Li gap laknak n lawm Tim,nang gap dat ai "machyu"kasha langai gaw..dai nbung Li a ahkyak ai jak kaw hkra hkrup yang.....
KaraiKasang lawm ai amu gaw "N Mai Byin Ai Ngu N NGA AI"
- September 13, 2012 at 7:40 PM


text:
Manang Ni
-
-
CHRISTMAS MAHKAWN BUK 1004 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
24 Dec 2008
Christmas Galaw ai Lam
Wednesday, December 24, 2008 | Laika Ka Ai Shanghtin
Netherland Du wp myu sha ni christmas hta n dai zawng rai myit hkrum mang run rai :)
Christmas hte seng na gaw sumla grai naw nga ai hku re Dai ni jang bai mara dat ya na n ngai Tut ahla nga ga i? :) :)
malaysia ni gaw n dai shara de rawt masai da :) dum gaw she dum le, marit mung she marit le :) rai tim google-earth kaw na sha shanglawm sai hku re Nl christmas hpe mung matut yu n gun jaw la, shat mai ni hpe hkum bai kapya la di ga i :P :)
Labels: ShiGa
Subscribe to: Post Comments (Atom)


text:
Dai hpawt daw Laiza ginjaw hte deng 10 kata, Myen asuya hpyen hpung ni shang shamu shamawt wa ai majaw KIA maga bawm hte gap shingla ai lam galaw sai re.Dai Myen dap hpe Nam San Yang lupba e KIA bawm hte hkap kapaw ai re lam Laiza shawnglam ginra na KIA hpyendu langai Jinghpaw Shiga Dap KNG de tsun wa ai.
Ndai bawm hte hkap gasat ai hta asuya dap maga si hkala ai nga tim, jahpan hku nna n chye lu shi ai lam shi matut tsun ai.
Nam San Yang mare gaw Jinghpaw mungdaw sinpraw Myitkyina-Manmaw lam ntsa, KIA ginjaw Laiza a sinna dingdung maga deng 10 daram hta nga ai re.
Dai mare hte ni ai, Seng Mai kahtawng de mung Gangdau Yang e daju ai asuya hpyen hpung hte KIA dap lapran, mani shani kaang hpang aten gadun gasat gala majan byin wa sai.
Dai majan hta Myen dap maga marai 4 si nna kaga 10 jan hkala ai lam KIA shawnglam shiga ni hta tang madun ai.
Lai wa sai masum ya kaw nna Myen hpyendap ni gaw shawoi na hta grau KIA ginjaw ginra Laiza maga de lak lak lai lai ‘hpyen masa shamu shamawt ai lam ni, dap galai gachyai hkrang hte hpyen n-gun jat ai lam ni’ galaw wa ai lam KIA shawnglam shiga lawk tsun ai re.
Asuya hku nna ‘Munghpawm Simsa Lam Zuphpawng- Tsaban 21 Panglong’ galaw hpang ai hpang, tatmadaw hpyendap maga amyusha rawt malan hpung ni ntsa majan baw gasat ai lam ni ninggam jat galaw wa ai majaw, ya ten Jinghpaw, Sam hte Kayin mungdaw ni hta majan grau laja wa nga sai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Wunpawng Mungdan Shanglawt Hpyendap, KIA, Dai Lawn Rung npu Dapba 2 hpe tara shang kahtap hpaw dat sai lam ndau dat sai re.
February 7 Wunpawng Mungdan Shanglawt Kongsi a ndau hte maren, Uru Ginwang ginjaw ginra hta KIA Dapba (9) hte lahta Sammung Dingda Ginwang Ginjaw kata KIA Dapba (10), hpe January 26 ya shani hpaw masat ai lam tsun ai.
Dapba (9) hta mahkyawp lawm ai Dapdung (6) hte (26) yan rai nna, Dapba (10) hta gaw Dapdung (2) hte (17) yan re lam, ndau hta mu lu ai.
Rung hkridun lam hte hkringdat mying gaw kaga Dapba ni maren rai na re lam ndau hta tsun ai. Raitim, Dingda Ginwang Ginjaw kata Munggu ginra hta Masat (6) Dapba hpe 2016 ning February 26 ya shani hpaw jat ai hta Masat (4) Dapba a matsun npu naw re lam, chye lu ai.
Ya bai hpaw jat ai dapba hte rai yang, KIA Dapba yawng 10 du sai re. Dai hta, sanit (Dapba 1, 2, 3, 5, 7, 8, 9) gaw Jinghpaw mungdaw the ngam ai masum (Dapba 4, 6, 10) gaw Lahta Sam mung hta re.
Myen asuya hte aten galu mungmasa jahkrup bawngban ai lam ni mahtai kaja n pru hkring mat nna, gasat gala majan ni grau grau laja nga ten ya na zawn KIA Dapba 2 hpe Jinghpaw mungdaw hte Lahta Sam mung hta kahtap hpaw dat ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
时间:2018-01-17 15:46:34 来源:德宏团结报
Ma shannau ni tsi rung pru sai
Shta 1 pro 10 ya shana de, Myenmung na marun ma Ma No, Ma La, Ma Tu ni apyo sha rai lu masai.
Marun ma ndai ni go 2017 ning shata 12 nhtoi 22 ya shani Myenmung Laiza tsirung ko sa pra ai re, shata n gu ai ko sa pra ai re nga yang hkum hkrang namnak mung n du, garai n gaba kung rai nna, hkum hkrang grai n tai nga ma ai, atsom tsi shamai la na matu, dai tsi rung na tsi sara ni go marun ma a ganu gawa hte Sakhkung mungdo tsi rung ma tsi gok ko wa tsi lajang ma ai. Tsi sara ni atsom hkap tsi lajang ai majo, ma dai ni mai nna tsi rung pru masai.
mai nna tsi rung pru masai. Myen mung masha Ma Ong hte Ma Lu shan la go, sak 4 ning re la sha alat Ma Gam hpe lu la ai hpang ma marun masum bai lu la ai rai nga ma ai. 2017 ning shata 12 nhtoi 22 ya shani, marun ma ndai ni go shata n-gu ai sa pra wa sai, shing rai nna, grau gaba ai wa a hkum hkrang namnak go hke 1980 du, grau gaji ai wa go hke 1550 du sha rai nga ai, grau na-du ai lam go shanhte masum hte nsa sa yak ana lu nga ma ai. Ma dai ni hpe hkye tsi shamai la na matu, shangai ai hpang lahkong ya hta Shanglot asuya ni go Miwa gumhpro lap mun 3 jan garum ai hte rau, hpyen du hte tsi sara hprai dat nna Sakhkung mungdo tsirung de wa tsi shangun ai re.
Laiza tsirung na tsi sara hte Sakhkung mungdo tsi rung na tsi sara ni go nhtoi 18 ya tup jom shakut tsi lajang hkrat wa ai nga yang, marun ma shannau ni hpe tsi shamai ton lu sai. Tsi rung pru ai shaloi grau gaba ai wa a hkum hkrang namnak go hke 2460 du, grau gaji ai wa mung hke 2030 du sai. Mungdo tsirung ni go ma marun shannau ni hpe yu matsan dum nna tsi jahpu Miwa gumhpro lap mun 5 shayom kau ya sai.